02019R1122 — FI — 01.01.2021 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

►B KOMISSION DELEGOITU ASETUS (EU) 2019/1122, annettu 12 päivänä maaliskuuta 2019, Euroopan parlamentin ja neuvoston direktiivin 2003/87/EY täydentämisestä unionin rekisterin toiminnan osalta (ETA:n kannalta merkityksellinen teksti) (EUVL L 177 2.7.2019, s. 3)

Muutettu:









▼B

KOMISSION DELEGOITU ASETUS (EU) 2019/1122,

annettu 12 päivänä maaliskuuta 2019,

Euroopan parlamentin ja neuvoston direktiivin 2003/87/EY täydentämisestä unionin rekisterin toiminnan osalta

(ETA:n kannalta merkityksellinen teksti)







I OSASTO

YLEISET SÄÄNNÖKSET







1 LUKU

Kohde, soveltamisala ja määritelmät

1 artikla

Kohde

Tässä asetuksessa vahvistetaan yleiset säännökset sekä toimintaa ja ylläpitoa koskevat vaatimukset, joita sovelletaan unionin rekisteriin sekä direktiivin 2003/87/EY 20 artiklan 1 kohdassa säädettyyn riippumattomaan tapahtumalokiin.

2 artikla

Soveltamisala

Tätä asetusta sovelletaan päästöoikeuksiin, jotka on luotu Euroopan unionin päästökauppajärjestelmää varten.

▼M1

Tätä asetusta sovelletaan myös vuotuisiin päästökiintiöyksiköihin (AEA).

▼B

3 artikla

Määritelmät

Tässä asetuksessa sovelletaan asetuksen (EU) N:o 1031/2010 3 artiklan ja komission delegoidun asetuksen (EU) 2019/331 ( 1 ) 3 artiklan määritelmiä. Lisäksi tässä asetuksessa

1) ’keskusvalvojalla’ tarkoitetaan henkilöä, jonka komissio on nimennyt direktiivin 2003/87/EY 20 artiklan mukaisesti;

2) ’kansallisella valvojalla’ tarkoitetaan 7 artiklan mukaisesti nimettyä tahoa, joka on jäsenvaltion puolesta vastuussa unionin rekisterissä hallinnoitavista jäsenvaltion lainkäyttövallan alaisista käyttäjätileistä;

3) ’tilinomistajalla’ tarkoitetaan luonnollista tai oikeushenkilöä, jolla on tili unionin rekisterissä;

4) ’tilitiedoilla’ tarkoitetaan kaikkia tietoja, joita tilin avaaminen tai todentajan rekisteröiminen edellyttää, mukaan lukien tileihin liitettyjen edustajien kaikki tiedot;

5) ’toimivaltaisella viranomaisella’ tarkoitetaan jäsenvaltion direktiivin 2003/87/EY 18 artiklan mukaisesti nimeämää viranomaista tai nimeämiä viranomaisia;

6) ’todentajalla’ tarkoitetaan komission täytäntöönpanoasetuksen (EU) 2018/2067 ( 2 ) 3 artiklan 3 kohdassa määriteltyä todentajaa;

7) ’ilmailun päästöoikeuksilla’ tarkoitetaan päästöoikeuksia, jotka on luotu direktiivin 2003/87/EY 3 c artiklan 2 kohdan mukaisesti, mukaan lukien samaa tarkoitusta varten luodut päästöoikeudet, jotka ovat peräisin päästökauppajärjestelmistä, joihin EU:n päästökauppajärjestelmästä on muodostettu yhteys mainitun direktiivin 25 artiklan nojalla;

8) ’yleisillä päästöoikeuksilla’ tarkoitetaan kaikkia muita direktiivin 2003/87/EY mukaisesti luotuja päästöoikeuksia, mukaan lukien päästöoikeudet, jotka ovat peräisin päästökauppajärjestelmistä, joihin EU:n päästökauppajärjestelmästä on muodostettu yhteys mainitun direktiivin 25 artiklan nojalla;

9) ’prosessilla’ tarkoitetaan automaattista teknistä menettelyä, joka suorittaa unionin rekisterissä olevaan tiliin tai yksikköön liittyvän toimen;

10) ’toteutumisella’ tarkoitetaan käynnistetyn prosessin saattamista päätökseen, jolloin tuloksena voi olla valmistuminen, jos kaikki edellytykset täyttyvät, tai päättyminen;

11) ’työpäivällä’ tarkoitetaan kaikkia kalenterivuoden päiviä maanantaista perjantaihin;

▼M1

12) ’tapahtumalla’ tarkoitetaan unionin rekisterissä tapahtuvaa prosessia, johon sisältyy päästöoikeuden tai vuotuisen päästökiintiöyksikön siirto tililtä toiselle;

▼B

13) ’palauttamisella’ tarkoitetaan sitä, että toiminnanharjoittaja tai ilma-aluksen käyttäjä palauttaa laitoksensa tai ilma-aluksensa todennettuja päästöjä vastaavan määrän päästöoikeuksia;

14) ’päästöoikeuden mitätöinnillä’ tarkoitetaan sitä, että päästöoikeuden haltija poistaa päästöoikeuden lopullisesti ilman, että se vastaa todennettuja päästöjä;

15) ’rahanpesulla’ tarkoitetaan direktiivin (EU) 2015/849 1 artiklan 3 kohdassa määriteltyä rahanpesua;

16) ’vakavilla rikoksilla’ tarkoitetaan direktiivin (EU) 2015/849 3 artiklan 4 kohdassa määriteltyjä vakavia rikoksia;

17) ’terrorismin rahoituksella’ tarkoitetaan direktiivin (EU) 2015/849 1 artiklan 5 kohdassa määriteltyä terrorismin rahoitusta;

18) ’johtajilla’ tarkoitetaan johtotehtävissä toimivia henkilöitä sellaisina, kuin heidät on määritelty asetuksen (EU) N:o 596/2014 3 artiklan 1 kohdan 25 alakohdassa;

19) ’emoyrityksellä’ tarkoitetaan Euroopan parlamentin ja neuvoston direktiivin 2013/34/EU ( 3 ) 2 artiklan 9 alakohdassa määriteltyä emoyritystä;

20) ’tytäryrityksellä’ tarkoitetaan direktiivin 2013/34/EU 2 artiklan 10 kohdassa määriteltyä tytäryritystä;

21) ’konsernilla’ tarkoitetaan direktiivin 2013/34/EU 2 artiklan 11 kohdassa määriteltyä konsernia;

22) ’keskusvastapuolella’ tarkoitetaan Euroopan parlamentin ja neuvoston asetuksen (EU) N:o 648/2012 ( 4 ) 2 artiklan 1 kohdassa määriteltyä keskusvastapuolta;

▼M1

23) ’ESR-velvoitekaudella’ tarkoitetaan 1 päivän tammikuuta 2021 ja 31 päivän joulukuuta 2030 välistä ajanjaksoa, jonka aikana jäsenvaltioiden on rajoitettava kasvihuonekaasupäästöjään asetuksen (EU) 2018/842 mukaisesti;

24) ’vuotuisella päästökiintiöyksiköllä’ (AEA) tarkoitetaan asetuksen (EU) 2018/842 4 artiklan 3 kohdan ja 10 artiklan nojalla määritetyn, jäsenvaltion vuotuisen päästökiintiön osaa, jonka suuruus on yksi hiilidioksidiekvivalenttitonni.

▼B







2 LUKU

Rekisterijärjestelmä

4 artikla

Unionin rekisteri

1. Unionin rekisteriä ja sen teknistä infrastruktuuria hoitaa ja ylläpitää keskusvalvoja.

▼M1

2. Jäsenvaltioiden on käytettävä unionin rekisteriä direktiivin 2003/87/EY 19 artiklan ja asetuksen (EU) 2018/842 12 artiklan mukaisten velvoitteidensa täyttämiseksi. Tässä asetuksessa kuvatut prosessit on tarjottava kansallisten valvojien ja tilinomistajien käyttöön unionin rekisterillä.

▼B

3. Keskusvalvojan on varmistettava, että unionin rekisteri noudattaa tämän asetuksen 75 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko- ja ohjelmistovaatimuksia.

5 artikla

Euroopan unionin tapahtumaloki

1. Perustetaan Euroopan unionin tapahtumaloki (EUTL) standardoidun sähköisen tietokannan muodossa direktiivin 2003/87/EY 20 artiklan mukaisesti tämän asetuksen soveltamisalaan kuuluvia tapahtumia varten.

2. Keskusvalvojan on hoidettava ja ylläpidettävä EUTL:ää tämän asetuksen säännösten mukaisesti.

3. Keskusvalvojan on varmistettava, että EUTL pystyy tarkistamaan ja tallentamaan kaikki tässä asetuksessa tarkoitetut prosessit ja noudattaa tämän asetuksen 75 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko- ja ohjelmistovaatimuksia.

4. Keskusvalvojan on varmistettava, että EUTL pystyy tallentamaan kaikki I jakson 3 luvussa sekä II ja III jaksossa kuvatut prosessit.

6 artikla

Rekisterien ja EUTL:n väliset tiedonsiirtoyhteydet

1. Keskusvalvojan on varmistettava, että unionin rekisteri ylläpitää tiedonsiirtoyhteyttä niiden kasvihuonekaasujen päästökauppajärjestelmien rekistereiden kanssa, joiden kanssa on voimassa direktiivin 2003/87/EY 25 artiklan mukainen päästökauppajärjestelmien yhteyssopimus, jotta voidaan välittää tiedot päästöoikeuksiin liittyvistä tapahtumista.

2. Keskusvalvojan on varmistettava, että unionin rekisteri ylläpitää suoraa tiedonsiirtoyhteyttä EUTL:n kanssa, jotta voidaan tarkistaa ja tallentaa päästöoikeuksiin liittyvät tapahtumat ja I jakson 3 luvussa esitetyt tilinhallintaprosessit. Kaikki päästöoikeusyksiköitä koskevat tapahtumat toteutetaan unionin rekisterissä, ja EUTL tallentaa ja tarkistaa ne. Keskusvalvoja voi perustaa rajoitetun tiedonsiirtoyhteyden EUTL:n ja unioniin liittymistä koskevan sopimuksen allekirjoittaneen kolmannen maan rekisterin välille.

7 artikla

Kansalliset valvojat

1. Kunkin jäsenvaltion on nimettävä kansallinen valvoja. Jäsenvaltiolla on 10 artiklan mukaisesti kansallisen valvojansa kautta oltava pääsy omiin tileihinsä ja mahdollisuus hallinnoida niitä sekä sellaisia unionin rekisterissä olevia tilejä, jotka kuuluvat sen lainkäyttövaltaan, kuten liitteessä I on määritelty.

2. Jäsenvaltioiden ja komission on varmistettava, että kansallisten valvojien, keskusvalvojan ja tilinomistajien välillä ei ole eturistiriitoja.

3. Kunkin jäsenvaltion on ilmoitettava komissiolle kansallisen valvojansa henkilöllisyys ja tämän yhteystiedot, mukaan luettuna hätäpuhelinnumero, jota käytetään tapauksessa, jossa turvallisuus on vaarantunut.

4. Komissio koordinoi tämän asetuksen täytäntöönpanoa kunkin jäsenvaltion kansallisen valvojan ja keskusvalvojan kanssa. Erityisesti komissio toteuttaa perussopimusten mukaisesti kaikki asianmukaiset kuulemiset tämän asetuksen soveltamisalaan kuuluvien rekisterien toimintaan ja tämän asetuksen täytäntöönpanoon liittyvistä asioista ja menettelyistä. Yhteistyön ehtoihin, joista sovitaan keskusvalvojan ja kansallisten valvojien kesken, on kuuluttava tämän asetuksen täytäntöönpanoon liittyvät yhteiset toimintatavat, unionin rekisterin muutosten ja häiriöiden hallinnointiin liittyvät menettelyt, unionin rekisterin ja EUTL:n toimintaan ja luotettavuuteen liittyvät tekniset eritelmät sekä säännöksiä tämän asetuksen mukaisesti kerättyjen henkilötietojen rekisterinpitäjien tehtävistä. Yhteistyön ehtoihin voivat kuulua yksityiskohtaiset säännöt unionin rekisterin ulkopuolisten tiedonvälitysyhteyksien, tietotekniikkainfrastruktuurin sekä käyttäjätileille pääsyä koskevien menettelyjen yhdistämisestä. Tämän asetuksen I osaston 3 luvun yhdenmukaistetun täytäntöönpanon varmistamiseksi keskusvalvojan on kahden vuoden välein toimitettava kansallisille valvojille kertomus kussakin jäsenvaltiossa käytössä olevista käytännöistä.

▼M1

5. Keskusvalvojan, toimivaltaisten viranomaisten ja kansallisten valvojien on toteutettava vain omien tehtäviensä suorittamiseksi tarvittavat prosessit direktiivin 2003/87/EY ja asetuksen (EU) 2018/842 mukaisesti.

▼B







3 LUKU

Tilit







1 jakso

Kaikkiin tileihin sovellettavat yleiset säännökset

8 artikla

Tilit

1. Jäsenvaltioiden ja keskusvalvojan on varmistettava, että unionin rekisteri sisältää liitteessä I yksilöidyt tilit.

2. Kullakin tilityypillä voidaan säilyttää liitteessä I yksilöityjä yksikkötyyppejä.

9 artikla

Tilin tila

1. Tilien on oltava jossakin seuraavista tiloista: ”avoin”, ”jäädytetty”, ”odottaa sulkemista” tai ”suljettu”. Tiettyinä vuosina tilien tilana voi olla myös ”poissuljettu”.

2. Jäädytetyillä tileillä voi panna vireille ainoastaan 22, 31 ja 56 artiklassa yksilöityjä prosesseja.

3. Ennen kuin tili suljetaan, se voidaan asettaa tilaan ”odottaa sulkemista” sulkemista koskevan muutoksenhaun ajaksi tai siihen saakka, että sulkemisen ehdot täyttyvät, kuitenkin enintään 10 vuoden ajaksi. Tileiltä, jonka tilana on ”odottaa sulkemista”, ei voi panna vireille prosesseja eivätkä ne voi vastaanottaa yksikköjä, ja kaikki pääsy näille tileille keskeytetään. Tili, jonka tilana on ”odottaa sulkemista” voidaan asettaa tilaan ”avoin” vain siinä tapauksessa, että kaikki tilin avaamista koskevat edellytykset täyttyvät.

4. Suljetuilta tileiltä ei voi panna vireille prosesseja. Suljettua tiliä ei voida avata uudestaan eikä se voi vastaanottaa yksikköjä.

5. Jos jokin laitos on suljettu EU:n päästökauppajärjestelmän ulkopuolelle direktiivin 2003/87/EY 27 tai 27 a artiklan mukaisesti, kansallisen valvojan on asetettava vastaava toiminnanharjoittajan päästöoikeustili poissuljettuun tilaan järjestelmän ulkopuolelle sulkemisen ajaksi.

6. Kun toimivaltainen viranomainen ilmoittaa siitä, että ilma-aluksen käyttäjän lennot eivät enää kuulu EU:n päästökauppajärjestelmään direktiivin 2003/87/EY I liitteen mukaisesti tiettynä vuotena, kansallisen valvojan on, annettuaan ennakkoilmoituksen kyseiselle ilma-aluksen käyttäjälle, asetettava vastaava ilma-aluksen käyttäjän päästöoikeustili poissuljettuun tilaan siihen saakka, kun saadaan toimivaltaisen viranomaisen ilmoitus siitä, että ilma-aluksen käyttäjän lennot sisältyvät taas EU:n päästökauppajärjestelmään.

7. Poissuljetuilla tileillä voidaan panna vireille ainoastaan 22 ja 57 artiklassa yksilöityjä prosesseja sekä 31 ja 56 artiklassa yksilöityjä prosesseja, jotka liittyvät ajanjaksoon, jolloin tilin tila ei ollut poissuljettu.

10 artikla

Tilien hallinnointi

1. Kullakin tilillä on oltava valvoja, joka on vastuussa tilin hallinnoinnista jäsenvaltion tai unionin puolesta.

2. Tilin valvoja määrittyy kutakin tilityyppiä varten liitteen I mukaisesti.

3. Tilin valvojan tehtävänä on tämän asetuksen mukaisesti avata tili, keskeyttää pääsy tilille tai sulkea tili, muuttaa tilin tilaa, hyväksyä valtuutetut edustajat, hyväksyä valvojan suostumuksen edellyttämät tilitietojen muutokset, panna vireille tapahtumia, mikäli tilin edustaja tai tilinomistaja tätä pyytää tämän asetuksen 20 artiklan 6 ja 7 kohdan mukaisesti, sekä panna vireille tapahtumia toimivaltaisen viranomaisen tai asiaa hoitavan lainvalvontaviranomaisen määräyksestä.

4. Tilin valvoja voi edellyttää, että tilinomistajat ja niiden edustajat suostuvat noudattamaan tämän asetuksen mukaisia kohtuullisia ehtoja ja edellytyksiä, joissa käsitellään liitteessä II yksilöitäviä kysymyksiä.

5. Tileihin sovelletaan kyseisen tilin valvojan jäsenvaltion lakeja, ne kuuluvat valvojansa jäsenvaltion lainkäyttövaltaan ja niillä säilytettävien yksiköiden katsotaan sijaitsevan kyseisen jäsenvaltion alueella.

11 artikla

Ilmoitukset keskusvalvojalta

Keskusvalvojan on ilmoitettava tilin edustajille ja kansalliselle valvojalle tapahtumien käynnistämisestä sekä kaikkien tiliin liittyvien prosessien toteutumisesta ja saattamisesta päätökseen tai lopettamisesta taikka tilin tilan muutoksesta käyttäen automaattisia menetelmiä, jotka on kuvattu 75 artiklassa tarkoitetuissa tiedonsiirto- ja teknisissä eritelmissä. Ilmoitukset on lähetettävä tilin valvojan jäsenvaltion virallisella kielellä tai virallisilla kielillä.







2 jakso

Tilien avaaminen ja päivittäminen

▼M1

12 artikla

Keskusvalvojan avaamat tilit

1. Keskusvalvojan on avattava kaikki unionin rekisterin päästökauppajärjestelmän hallintatilit, EU:n AEA:iden ESR-kokonaismäärätili, asetuksen (EU) 2018/842 mukainen mitätöintitili, jäljempänä ESR-mitätöintitili, EU:n liitteen II mukainen AEA-kokonaismäärätili, EU:n ESR-turvavarantotili sekä jokaiselle jäsenvaltiolle yksi ESR-velvoitetili velvoitekauden kutakin vuotta kohti.

2. Edellä 7 artiklan 1 kohdan mukaisesti nimetyn kansallisen valvojan on toimittava ESR-velvoitetilien valtuutettuna edustajana.

▼B

13 artikla

Huutokaupan vakuuden toimitustilin avaaminen unionin rekisterissä

1. Selvitysjärjestelmä tai toimitusjärjestelmä, sellaisena kuin se on määritelty asetuksessa (EU) N:o 1031/2010, joka on yhteydessä mainitun asetuksen 26 tai 30 artiklan mukaisesti nimettyyn huutokauppapaikkaan, voi jättää kansalliselle valvojalle pyynnön huutokaupan vakuuden toimitustilin avaamisesta unionin rekisterissä. Tiliä pyytävän henkilön on toimitettava liitteessä IV ilmoitetut tiedot.

2. Kansallisen valvojan on 20 työpäivän kuluessa siitä, kun se on vastaanottanut kaikki tämän artiklan 1 kohdan ja 21 artiklan perusteella edellytetyt tiedot, avattava huutokaupan vakuuden toimitustili unionin rekisterissä tai ilmoitettava tiliä pyytävälle henkilölle, että kansallinen valvoja kieltäytyy avaamasta tiliä 19 artiklan nojalla.

3. Huutokaupan vakuuden toimitustilillä säilytettävät päästöoikeudet muodostavat Euroopan parlamentin ja neuvoston direktiivin 98/26/EY 2 artiklan m kohdassa määritellyn vakuuden.

Direktiivin 98/26/EY 9 artiklan 2 kohdan soveltamiseksi unionin rekisterissä säilytetty huutokaupan vakuuden toimitustili muodostaa mainitussa kohdassa tarkoitetun tilin, jonka katsotaan sijaitsevan tämän asetuksen 10 artiklan 5 kohdassa tarkoitetussa jäsenvaltiossa ja johon sovelletaan tämän jäsenvaltion lakeja.

14 artikla

Toiminnanharjoittajan päästöoikeustilien avaaminen unionin rekisterissä

1. Asianomaisen toimivaltaisen viranomaisen tai toiminnanharjoittajan on 20 työpäivän kuluessa kasvihuonekaasujen päästöluvan voimaantulosta toimitettava asianomaiselle kansalliselle valvojalle liitteessä VI esitetyt tiedot ja pyydettävä kansallista valvojaa avaamaan toiminnanharjoittajan päästöoikeustili unionin rekisterissä.

2. Kansallisen valvojan on 20 työpäivän kuluessa siitä, kun se on vastaanottanut kaikki tämän artiklan 1 kohdan ja 21 artiklan perusteella edellytetyt tiedot, avattava kutakin laitosta varten toiminnanharjoittajan päästöoikeustili unionin rekisterissä tai ilmoitettava mahdolliselle tilinomistajalle, että se kieltäytyy avaamasta tiliä 19 artiklan nojalla.

3. Uusi toiminnanharjoittajan päästöoikeustili voidaan avata vain, jos laitoksella ei vielä ole saman kasvihuonekaasujen päästöluvan perusteella avattua toiminnanharjoittajan päästöoikeustiliä.

15 artikla

Ilma-aluksen käyttäjän päästöoikeustilien avaaminen unionin rekisterissä

1. Toimivaltaisen viranomaisen tai ilma-aluksen käyttäjän on 20 työpäivän kuluessa siitä, kun ilma-aluksen käyttäjän tarkkailusuunnitelma on hyväksytty, toimitettava asianomaiselle kansalliselle valvojalle liitteessä VII esitetyt tiedot ja pyydettävä kansallista valvojaa avaamaan ilma-aluksen käyttäjän päästöoikeustili unionin rekisterissä.

2. Kullakin ilma-aluksen käyttäjällä on vain yksi ilma-aluksen käyttäjän päästöoikeustili.

3. Ilma-alusten käyttäjät, joiden ilmailutoimintojen vuotuiset kokonaispäästöt ovat alle 25 000 hiilidioksidiekvivalenttitonnia tai jotka suorittivat alle 243 lentoa kolmen peräkkäisen neljän kuukauden ajanjakson aikana, voivat valtuuttaa luonnollisen tai oikeushenkilön avaamaan ilma-aluksen käyttäjän päästöoikeustilin ja palauttamaan päästöoikeudet direktiivin 2003/87/EY 12 artiklan 2 a kohdan mukaisesti niiden puolesta. Ilma-aluksen käyttäjä on kuitenkin edelleen vastuussa sääntöjen noudattamisesta. Valtuuttaessaan luonnollisen henkilön tai oikeushenkilön ilma-aluksen käyttäjän on varmistettava, ettei valtuutetun luonnollisen tai oikeushenkilön ja toimivaltaisten viranomaisten, kansallisten valvojien, todentajien tai muiden direktiivin 2003/87/EY säännösten ja sen täytäntöönpanosäädösten soveltamisalaan kuuluvien elinten välillä ole eturistiriitaa. Tässä tapauksessa valtuutetun luonnollisen tai oikeushenkilön on annettava 1 kohdassa tarkoitetut tiedot.

4. Kansallisen valvojan on 20 työpäivän kuluessa siitä, kun se on vastaanottanut kaikki tämän artiklan 1 kohdan ja 21 artiklan perusteella edellytetyt tiedot, avattava kutakin ilma-aluksen käyttäjää varten ilma-aluksen käyttäjän päästöoikeustili unionin rekisterissä tai ilmoitettava mahdolliselle tilinomistajalle, että se kieltäytyy avaamasta tiliä 19 artiklan nojalla.

5. Ilma-aluksen käyttäjällä voi olla vain yksi ilma-aluksen käyttäjän päästöoikeustili.

16 artikla

Kaupankäyntitilien avaaminen unionin rekisterissä

1. Mahdollisen tilinomistajan on toimitettava kansalliselle valvojalle pyyntö kaupankäyntitilin avaamisesta unionin rekisterissä. Mahdollisen tilinomistajan on toimitettava kansallisen valvojan pyytämät tiedot, joiden on sisällettävä ainakin liitteessä IV esitetyt tiedot.

2. Kansallisen valvojan jäsenvaltio voi vaatia kaupankäyntitilin avaamisen edellytyksenä, että mahdolliset tilinomistajat asuvat vakituisesti tai että ne on rekisteröity tiliä hallinnoivan kansallisen valvojan jäsenvaltiossa.

3. Kansallisen valvojan jäsenvaltio voi vaatia kaupankäyntitilin avaamisen edellytyksenä, että mahdolliset tilinomistajat on merkitty arvonlisäverorekisteriin tiliä hallinnoivan kansallisen valvojan jäsenvaltiossa.

4. Kansallisen valvojan on 20 työpäivän kuluessa siitä, kun se on vastaanottanut kaikki tämän artiklan 1 kohdan ja 21 artiklan perusteella edellytetyt tiedot, avattava kaupankäyntitili unionin rekisterissä tai ilmoitettava mahdolliselle tilinomistajalle, että se kieltäytyy avaamasta tiliä 19 artiklan nojalla.

17 artikla

Kansallisten päästöoikeustilien avaaminen unionin rekisterissä

Jäsenvaltion toimivaltaisen viranomaisen on määrättävä kansallinen valvoja avaamaan kansallinen päästöoikeustili unionin rekisterissä 20 työpäivän kuluessa liitteessä III esitettyjen tietojen vastaanottamisesta.

18 artikla

Todentajien rekisteröiminen unionin rekisteriin

1. Pyyntö, joka koskee todentajan rekisteröimistä unionin rekisteriin, on toimitettava kansalliselle valvojalle. Rekisteröintiä pyytävän henkilön on toimitettava kansallisen valvojan vaatimat tiedot, joiden on sisällettävä liitteissä III ja V esitetyt tiedot.

2. Kansallisen valvojan on 20 työpäivän kuluessa siitä, kun se on vastaanottanut kaikki tämän artiklan 1 kohdan ja 21 artiklan perusteella edellytetyt tiedot, rekisteröitävä todentaja unionin rekisteriin tai ilmoitettava mahdolliselle todentajalle, että se kieltäytyy rekisteröimästä todentajaa 19 artiklan nojalla.

19 artikla

Tilin avaamisesta tai todentajan rekisteröinnistä kieltäytyminen

1. Kansallisen valvojan on tarkistettava, ovatko tilin avaamista tai rekisteröintiä varten toimitetut tiedot ja asiakirjat täydellisiä, ajantasaisia, tarkkoja ja totuudenmukaisia.

Jos syntyy perusteltuja epäilyksiä, kansallinen valvoja voi pyytää apua toiselta kansalliselta valvojalta ensimmäisessä alakohdassa tarkoitetun tarkistuksen suorittamisessa. Tällaisen pyynnön vastaanottanut valvoja voi kieltäytyä pyynnöstä. Mahdollinen tilinomistaja tai todentaja voi nimenomaisesti kehottaa kansallista valvojaa pyytämään tällaista apua. Kansallisen valvojan on ilmoitettava tällaisesta avunantoa koskevasta pyynnöstä mahdolliselle tilinomistajalle tai todentajalle.

2. Kansallinen valvoja voi kieltäytyä avaamasta tiliä tai rekisteröimästä todentajaa, a) jos toimitetut tiedot ja asiakirjat ovat puutteellisia, vanhentuneita tai muutoin epätarkkoja tai vääriä; b) jos lainvalvontaviranomainen antaa tiedon tai jos kansallisen valvojan muutoin saatavilla on tieto siitä, että mahdollinen tilinomistaja, tai jos kyseessä on oikeushenkilö, kuka tahansa mahdollisen tilinomistajan johtajista, on tutkittavana tai tuomittu edeltävän viiden vuoden aikana päästöoikeuksia koskevasta petoksesta, rahanpesusta, terrorismin rahoituksesta tai muusta vakavasta rikoksesta, jossa tiliä voidaan käyttää välineenä; c) jos kansallisella valvojalla on kohtuulliset perusteet uskoa, että tilejä voidaan käyttää päästöoikeuksia koskevaan petokseen, rahanpesuun, terrorismin rahoitukseen tai muuhun vakavaan rikokseen; d) muusta kansallisesta lainsäädännöstä johtuvasta syystä.

3. Jos kansallinen valvoja kieltäytyy avaamasta toiminnanharjoittajan päästöoikeustiliä tai ilma-aluksen käyttäjän päästöoikeustiliä 2 kohdan perusteella, tili voidaan avata toimivaltaisen viranomaisen määräyksestä. Tilille pääsy keskeytetään 30 artiklan 4 kohdan mukaisesti siihen saakka, että 2 kohdassa luetellut kieltäytymisen perusteet eivät enää täyty.

4. Jos kansallinen valvoja kieltäytyy avaamasta tiliä, tilin avaamista pyytävä henkilö voi esittää toimivaltaiselle viranomaiselle tai kansallisen lainsäädännön mukaan asiaa hoitavalle viranomaiselle vastalauseen, jolloin toimivaltainen viranomainen perustellussa päätöksessä joko määrää kansallisen valvojan avaamaan tilin tai pitää voimassa kielteisen päätöksen, jollei muuta johdu kansallisen lainsäädännön vaatimuksista, joilla pyritään tämän asetuksen mukaiseen oikeutettuun tavoitteeseen ja jotka ovat oikeasuhteisia.

20 artikla

Valtuutetut edustajat

1. Keskusvalvojan on varmistettava, että unionin rekisterissä olevien tilien valtuutetut edustajat pääsevät tarvittaville tileille, ja että heillä on oikeus tehdä jokin seuraavista toimenpiteistä tilinomistajan puolesta: a) panna vireille prosesseja; b) tarvittaessa hyväksyä prosesseja; c) panna vireille prosesseja ja hyväksyä prosesseja, jotka jokin toinen valtuutettu edustaja on pannut vireille.

2. Tiliä avattaessa kullakin tilillä on oltava ainakin kaksi valtuutettua edustajaa, joilla on jokin seuraavista oikeuksien yhdistelmistä: a) yksi valtuutettu edustaja, jolla on oikeus panna vireille prosesseja, ja toinen, jolla on oikeus hyväksyä prosesseja; b) yksi valtuutettu edustaja, jolla on oikeus panna vireille prosesseja ja hyväksyä toisen valtuutetun edustajan vireille panemia prosesseja, ja toinen, jolla on oikeus hyväksyä prosesseja; c) yksi valtuutettu edustaja, jolla on oikeus panna vireille prosesseja, ja toinen, jolla on oikeus panna vireille prosesseja ja hyväksyä toisen valtuutetun edustajan vireille panemia prosesseja; d) kaksi valtuutettua edustajaa, joilla on oikeus panna vireille prosesseja ja hyväksyä toisen valtuutetun edustajan vireille panemia prosesseja.

3. Todentajilla on oltava vähintään yksi valtuutettu edustaja, joka panee vireille tarvittavat prosessit todentajan puolesta. Todentajan edustaja ei saa olla minkään tilin edustaja.

4. Tilinomistajat voivat päättää, että toisen valtuutetun edustajan hyväksyntä ei ole tarpeen käynnistettäessä siirtoja 23 artiklan mukaisessa luotettavien tilien luettelossa oleville tileille. Tilinomistaja voi peruuttaa tätä koskevan päätöksensä. Päätöksestä ja päätöksen peruuttamisesta on ilmoitettava asianmukaisesti allekirjoitetulla ilmoituksella, joka toimitetaan kansalliselle valvojalle.

5. Edellä 1 ja 2 kohdassa määritettyjen valtuutettujen edustajien lisäksi tileillä voi myös olla valtuutettuja edustajia, joilla on ainoastaan lukuoikeus.

6. Jos valtuutettu edustaja ei pääse unionin rekisteriin teknisistä tai muista syistä, kansallinen valvoja voi kyseiselle valtuutetulle edustajalle myönnettyjen oikeuksien mukaisesti pyynnöstä panna vireille tai hyväksyä tapahtumia valtuutetun edustajan puolesta edellyttäen, että kansallinen valvoja sallii kyseiset pyynnöt ja että valtuutetun edustajan pääsyä ei ole keskeytetty tämän asetuksen mukaisesti.

7. Jos tilin valtuutetut edustajat eivät pääse unionin rekisteriin, tilinomistajat voivat pyytää kansallista valvojaa käynnistämään prosessin omissa nimissään tämän asetuksen mukaisesti edellyttäen, että kansallinen valvoja sallii kyseiset pyynnöt. Tällaisia pyyntöjä ei voida esittää sellaisten tilien osalta, joiden tilana on ”suljettu”.

8. Tämän asetuksen 75 artiklassa säädetyissä tiedonsiirto- ja teknisissä eritelmissä voidaan määrätä valtuutettujen edustajien enimmäismäärästä kunkin tilityypin osalta.

9. Valtuutettujen edustajien on oltava yli 18-vuotiaita luonnollisia henkilöitä. Tietyn tilin kaikkien valtuutettujen edustajien on oltava eri henkilöitä, mutta sama henkilö voi olla useamman kuin yhden tilin valtuutettu edustaja. Kansallisen valvojan jäsenvaltio voi edellyttää, että tilien valtuutetuista edustajista ainakin yhden on asuttava vakituisesti kyseisessä jäsenvaltiossa, lukuun ottamatta todentajien edustajia.

21 artikla

Valtuutettujen edustajien nimeäminen ja hyväksyminen

1. Tilin avaamista tai todentajan rekisteröintiä pyytäessään mahdollisen tilinomistajan tai todentajan on nimettävä tietty määrä valtuutettuja edustajia 20 artiklan mukaisesti.

2. Kun tilinomistaja nimeää valtuutetun edustajan, tilinomistajan on toimitettava valvojan edellyttämät tiedot. Kyseisiin tietoihin on sisällyttävä vähintään liitteessä VIII luetellut tiedot.

Jos mahdollinen valtuutettu edustaja on jo nimetty jollekin tilille ja jos tilinomistaja niin pyytää, kansallinen valvoja voi hyödyntää aiemman nimityksen yhteydessä toimitettuja asiakirjoja 4 kohdassa tarkoitettuun tarkistukseen.

3. Kansallisen valvojan on hyväksyttävä valtuutettu edustaja 20 työpäivän kuluessa siitä, kun se on vastaanottanut kaikki 2 kohdassa edellytetyt tiedot, tai ilmoitettava tilinomistajalle kieltäytymisestä. Jos ehdotettua edustajaa koskevien tietojen arviointiin tarvitaan enemmän aikaa, valvoja voi pidentää arviointiprosessia enintään 20 työpäivällä ja ilmoittaa pidennyksestä tilinomistajalle.

4. Kansallisen valvojan on tarkistettava, ovatko valtuutetun edustajan nimeämistä varten toimitetut tiedot ja asiakirjat täydellisiä, ajantasaisia, tarkkoja ja totuudenmukaisia.

Jos syntyy perusteltuja epäilyksiä, kansallinen valvoja voi pyytää apua toiselta kansalliselta valvojalta ensimmäisessä alakohdassa tarkoitetun tarkistuksen suorittamisessa. Tällaisen pyynnön vastaanottanut valvoja voi kieltäytyä pyynnöstä. Mahdollinen tilinomistaja tai todentaja voi nimenomaisesti kehottaa kansallista valvojaa pyytämään tällaista apua. Kansallisen valvojan on ilmoitettava tällaisesta avunantoa koskevasta pyynnöstä mahdolliselle tilinomistajalle tai todentajalle.

5. Kansallinen valvoja voi kieltäytyä hyväksymästä valtuutettua edustajaa: a) jos toimitetut tiedot ja asiakirjat ovat puutteellisia, vanhentuneita tai muutoin epätarkkoja tai vääriä; b) jos lainvalvontaviranomainen antaa tiedon tai jos kansallisen valvojan saatavilla on muutoin tieto siitä, että mahdollinen edustaja on tutkittavana tai tuomittu edeltävän viiden vuoden aikana päästöoikeuksia koskevasta petoksesta, rahanpesusta, terrorismin rahoituksesta tai muusta vakavasta rikoksesta, jossa tiliä voidaan käyttää välineenä; c) muusta kansallisessa lainsäädännössä esitetystä syystä.

6. Jos kansallinen valvoja on kieltäytynyt hyväksymästä valtuutettua edustajaa, tilinomistaja voi esittää vastalauseen kansallisen lainsäädännön nojalla asiaa hoitavalle viranomaiselle, joka perustellussa päätöksessä joko määrää kansallisen valvojan hyväksymään edustajan tai pitää voimassa kielteisen päätöksen, jollei muuta johdu kansallisen lainsäädännön säännöksistä, joilla pyritään tämän asetuksen mukaiseen oikeutettuun tavoitteeseen ja jotka ovat oikeasuhteisia.

22 artikla

Tilitietojen ja valtuutettuja edustajia koskevien tietojen päivittäminen

1. Kaikkien tilinomistajien on ilmoitettava kansalliselle valvojalle 10 työpäivän kuluessa tilitietojen muutoksista. Lisäksi tilinomistajien on vahvistettava kansalliselle valvojalle kunakin vuonna 31 päivään joulukuuta mennessä, että heidän tilitietonsa ovat edelleen täydellisiä, ajantasaisia, tarkkoja ja totuudenmukaisia.

2. Toiminnanharjoittajien ja ilma-alusten käyttäjien on ilmoitettava tilinsä valvojalle 10 työpäivän kuluessa, jos niille on tapahtunut sulautuminen tai jakautuminen.

3. Muutoksia koskevien ilmoitusten tueksi on liitettävä kansallisen valvojan edellyttämät tiedot tämän jakson mukaisesti. Kyseessä olevan kansallisen valvojan on hyväksyttävä tietojen saattaminen ajan tasalle 20 työpäivän kuluessa kyseisen ilmoituksen ja sitä tukevien tietojen vastaanottamisesta. Valvoja voi kieltäytyä päivittämästä tietoja 21 artiklan 4 ja 5 kohdan mukaisesti. Tilinomistajalle on ilmoitettava kieltäytymisestä. Kieltäytymisestä voidaan esittää vastalause toimivaltaiselle viranomaiselle tai kansallisen lainsäädännön nojalla asiaa hoitavalle viranomaiselle 19 artiklan 4 kohdan mukaisesti.

4. Kansallisen valvojan on vähintään kerran kolmessa vuodessa tarkistettava, ovatko tilitiedot edelleen kattavia, ajantasaisia, tarkkoja ja totuudenmukaisia ja pyydettävä, että tilinomistaja ilmoittaa tarvittaessa mahdollisista muutoksista. Toiminnanharjoittajien päästöoikeustilien, ilma-aluksen käyttäjän päästöoikeustilien ja todentajien osalta tarkistus on tehtävä vähintään joka viides vuosi.

5. Toiminnanharjoittajan päästöoikeustilin omistaja voi myydä tai luovuttaa toiminnanharjoittajan päästöoikeustilinsä ainoastaan yhdessä sen laitoksen kanssa, johon toiminnanharjoittajan päästöoikeustili liittyy.

6. Jollei 5 kohdasta muuta johdu, tilinomistaja ei saa myydä tai luovuttaa tilinomistajuutta toiselle henkilölle.

7. Jos oikeushenkilö, jolla on tili unionin rekisterissä, vaihtuu tilinomistajien sulautumisen tai jakamisen seurauksena, tilinomistajasta tulee edeltävän tilinomistajan oikeusseuraaja, kun 14, 15 tai 16 artiklan nojalla vaaditut asiakirjat on toimitettu.

8. Valtuutettu edustaja ei voi siirtää asemaansa sellaisenaan toiselle henkilölle.

9. Tilinomistaja tai todentaja voi pyytää valtuutetun edustajan poistamista tililtä. Kansallisen valvojan on pyynnön saatuaan keskeytettävä valtuutetun edustajan pääsy tilille. Asiasta vastaavan valvojan on vapautettava valtuutettu edustaja tehtävästään 20 työpäivän kuluessa pyynnön vastaanottamisesta.

10. Tilinomistaja voi nimetä uusia valtuutettuja edustajia 21 artiklan mukaisesti.

11. Jos ilma-aluksen käyttäjää hallinnoiva jäsenvaltio vaihtuu direktiivin 2003/87/EY 18 a artiklassa tarkoitetun menettelyn mukaisesti, keskusvalvojan on saatettava ajan tasalle kyseessä olevan ilma-aluksen käyttäjän päästöoikeustilin kansallinen valvoja. Jos ilma-aluksen käyttäjän päästöoikeustilin valvoja vaihtuu, uusi valvoja voi määrätä ilma-aluksen käyttäjän toimittamaan edellyttämänsä tilin avaamista koskevat tiedot tämän asetuksen 15 artiklan mukaisesti ja edellyttämänsä tiedot valtuutetuista edustajista tämän asetuksen 21 artiklan mukaisesti.

12. Tilin hallinnoinnista vastaava jäsenvaltio ei voi vaihtua, jollei 11 kohdasta muuta johdu.

23 artikla

Luotettavien tilien luettelo

1. Unionin rekisterissä olevilla tileillä voi olla luotettavien tilien luettelo.

2. Saman tilinomistajan tilit, joita hallinnoi sama kansallinen valvoja, sisältyvät automaattisesti luotettavien tilien luetteloon.

3. EU:n jakotili ja unionin mitätöintitili sisältyvät automaattisesti luotettavien tilien luetteloon.

4. Luotettavien tilien luetteloon tehtävät muutokset käynnistetään ja ne valmistuvat 35 artiklassa vahvistettua menettelyä käyttäen. Muutoksen panee vireille ja hyväksyy kaksi valtuutettua edustajaa, joista toisella on valtuudet panna vireille prosesseja ja toisella valtuudet hyväksyä niitä. Käynnistetty muutos toteutetaan välittömästi, kun kyse on tilien poistamisesta luotettavien tilien luettelosta. Kaikkien muiden luotettavien tilien luetteloon tehtävät muutokset toteutuvat kello 12.00 Keski-Euroopan aikaa neljäntenä esitystä seuraavana työpäivänä.







3 jakso

Tilien sulkeminen

24 artikla

Tilien sulkeminen

Valvojan on suljettava tili 10 työpäivän kuluessa siitä, kun tilinomistajalta on vastaanotettu pyyntö sulkea jokin muu kuin 25 ja 26 artiklassa yksilöity tili, jollei 29 artiklasta muuta johdu.

25 artikla

Toiminnanharjoittajan päästöoikeustilien sulkeminen

1. Toimivaltaisen viranomaisen on ilmoitettava kansalliselle valvojalle 10 työpäivän kuluessa kasvihuonekaasujen päästöluvan peruuttamisesta tai siitä, että on saatu tieto laitoksen toiminnan lopettamisesta. Kansallisen valvojan on 10 työpäivän kuluessa tällaisesta ilmoituksesta kirjattava kyseinen päivämäärä unionin rekisteriin.

2. Kansallinen valvoja voi sulkea toiminnanharjoittajan päästöoikeustilin seuraavien edellytysten täyttyessä: a) laitoksen toiminta on päättynyt tai kasvihuonekaasujen päästölupa on peruutettu; b) viimeinen päästövuosi on rekisteröity unionin rekisteriin; c) todennetut päästöt on rekisteröity kaikkien niiden vuosien osalta, jolloin toiminnanharjoittaja kuului EU:n päästökauppajärjestelmän piiriin; d) kyseisen laitoksen toiminnanharjoittaja on palauttanut päästöoikeuksia määrän, joka on yhtä suuri tai suurempi kuin sen todennetut päästöt; e) liikaa jaettujen päästöoikeuksien palautusmenettely ei ole vireillä tämän asetuksen 48 artiklan 4 kohdan nojalla.

26 artikla

Ilma-alusten käyttäjän päästöoikeustilien sulkeminen

1. Toimivaltaisen viranomaisen on ilmoitettava kansalliselle valvojalle kymmenen työpäivän kuluessa, jos toimivaltaisen viranomaisen tietoon on tullut joko tilinomistajan ilmoituksen tai muun näytön kautta, että ilma-aluksen käyttäjä on sulautunut jonkin muun ilma-aluksen käyttäjän kanssa tai että ilma-aluksen käyttäjä on lopettanut kaikki direktiivin 2003/87/EY liitteessä I mainitut toiminnot.

2. Kansallinen valvoja voi sulkea ilma-aluksen käyttäjän päästöoikeustilin seuraavien edellytysten täyttyessä: a) edellä kohdassa 1 tarkoitettu ilmoitus on tehty; b) viimeinen päästövuosi on rekisteröity unionin rekisteriin; c) todennetut päästöt on rekisteröity kaikkien niiden vuosien osalta, jolloin ilma-aluksen käyttäjä kuului EU:n päästökauppajärjestelmän piiriin; d) ilma-aluksen käyttäjä on palauttanut päästöoikeuksia määrän, joka on yhtä suuri tai suurempi kuin sen todennetut päästöt; e) liikaa jaettujen päästöoikeuksien palautusmenettely ei ole vireillä tämän asetuksen 50 artiklan 6 kohdan nojalla.

27 artikla

Todentajien poistaminen

1. Kansallisen valvojan on poistettava todentaja 10 työpäivän kuluessa siitä, kun se on vastaanottanut todentajalta pyynnön, joka koskee poistamista unionin rekisteristä.

2. Toimivaltainen viranomainen voi myös määrätä kansallisen valvojan poistamaan todentajan unionin rekisteristä, jos yksi seuraavista edellytyksistä täyttyy: a) todentajan valtuutuksen voimassaolo on päättynyt tai se on peruutettu, b) todentaja on lopettanut toimintansa.

▼M1

27 a artikla

ESR-velvoitetilin sulkeminen

Keskusvalvojan on suljettava ESR-velvoitetili aikaisintaan kuukauden kuluttua siitä, kun kyseiselle tilille on määritetty velvoitetilannetta kuvaava luku 59 f artiklan mukaisesti, annettuaan siitä ennakkoilmoituksen tilinomistajalle.

ESR-velvoitetilin sulkemisen yhteydessä keskusvalvojan on varmistettava, että unionin rekisterissä siirretään ESR-velvoitetilillä jäljellä olevat vuotuiset päästökiintiöt ESR-mitätöintitilille.

▼B

28 artikla

Tilien sulkeminen ja valtuutettujen edustajien poistaminen tehtävästään valvojan aloitteesta

1. Jos tilannetta, josta aiheutuu tileille pääsyn keskeyttäminen 30 artiklan mukaisesti, ei ratkaista kohtuullisessa ajassa toistuvista ilmoituksista huolimatta, toimivaltainen viranomainen tai asiaa hoitava lainvalvontaviranomainen voi määrätä kansallisen valvojan sulkemaan tilit, joille pääsy on keskeytetty.

Kun on kyse toiminnanharjoittajan päästöoikeustileistä tai ilma-aluksen käyttäjän päästöoikeustileistä, toimivaltainen viranomainen tai asiaa hoitava lainvalvontaviranomainen voi määrätä kansallisen valvojan muuttamaan jäädytettyyn tilaan tilit, joille pääsy on keskeytetty, siihen saakka, että toimivaltainen viranomainen toteaa, etteivät keskeyttämisen aiheuttaneet olosuhteet enää päde.

2. Jos kaupankäyntitilillä ei ole vuoden aikana kirjattu yhtään tapahtumaa, kansallinen valvoja voi sulkea kaupankäyntitilin ilmoitettuaan tilinomistajalle, että kaupankäyntitili suljetaan 40 työpäivän kuluessa, ellei kansallinen valvoja saa kyseisen ajan kuluessa tilin säilyttämistä koskevaa pyyntöä. Jos kansallinen valvoja ei saa tilinomistajalta kyseistä pyyntöä, kansallinen valvoja voi sulkea tilin tai asettaa sen tilaksi ”odottaa sulkemista”.

3. Kansallisen valvojan on suljettava toiminnanharjoittajan päästöoikeustili tai ilma-aluksen käyttäjän päästöoikeustili, kun toimivaltainen viranomainen on niin määrännyt sillä perusteella, ettei päästöoikeuksien palautuksia tai liikaa jaettujen päästöoikeuksien palauttamista ole enää odotettavissa.

4. Kansallinen valvoja voi poistaa valtuutetun edustajan tehtävästä, jos se katsoo, että valtuutetun edustajan hyväksynnästä olisi pitänyt kieltäytyä 21 artiklan 3 kohdan mukaisesti ja erityisesti jos sen tietoon on tullut, että nimeämisen yhteydessä toimitetut asiakirjat ja henkilötiedot olivat puutteellisia, vanhentuneita tai muutoin epätarkkoja tai vääriä.

5. Tilinomistaja voi esittää 30 kalenteripäivän kuluessa vastalauseen 1 kohdan mukaisesta tilinsä tilan muuttamisesta tai 4 kohdan mukaisesta valtuutetun edustajansa tehtävästä poistamisesta kansallisen lainsäädännön nojalla asiaa hoitavalle viranomaiselle, joka joko määrää kansallisen valvojan palauttamaan tilin tilan tai valtuutetun edustajan aseman taikka perustellulla päätöksellä pitämään voimassa tilin tilan muutoksen tai tehtävästä poistamisen, jollei muuta johdu kansallisen lainsäädännön säännöksistä, joilla pyritään tämän asetuksen mukaiseen oikeutettuun tavoitteeseen ja jotka ovat oikeasuhteisia.

29 artikla

Suljettavien tilien positiivinen saldo

Jos päästöoikeuksien saldo tilillä, jonka valvoja aikoo sulkea 24, 25, 26 ja 28 artiklan mukaisesti, on positiivinen, valvojan on pyydettävä tilinomistajaa ilmoittamaan toinen tili, jolle päästöoikeudet siirretään. Jos tilinomistaja ei ole vastannut valvojan pyyntöön 40 työpäivän kuluessa, valvoja voi siirtää päästöoikeudet kansalliselle päästöoikeustililleen tai asettaa tilin tilaksi ”odottaa sulkemista”.







4 jakso

Tileille pääsyn keskeyttäminen

30 artikla

Tileille pääsyn keskeyttäminen

1. Valvoja voi keskeyttää valtuutetun edustajan pääsyn mille tahansa rekisterissään olevalle tilille tai todentajan rekisteriin tai prosesseihin, joihin valtuutetulla edustajalla olisi muutoin pääsy, jos valvojalla on kohtuulliset perusteet uskoa, että valtuutettu edustaja on a) yrittänyt käyttää tilejä tai prosesseja, joihin hänellä ei ole valtuutettua pääsyä; b) toistuvasti yrittänyt käyttää tiliä tai prosessia väärällä käyttäjätunnuksella ja salasanalla; tai c) yrittänyt vaarantaa unionin rekisterin tai EUTL:n taikka siinä käsiteltävien tai säilytettävien tietojen turvallisuuden, saatavuuden, koskemattomuuden tai luottamuksellisuuden.

2. Valvoja voi keskeyttää valtuutettujen edustajien kaiken pääsyn tietylle tilille tai niiden oikeuden edustaa todentajaa, jos jokin seuraavista edellytyksistä täyttyy: a) tilinomistaja on kuollut tai ei enää ole oikeushenkilö; b) tilinomistaja ei ole maksanut maksujaan; c) tilinomistaja on rikkonut tiliin sovellettavia ehtoja ja edellytyksiä; d) tilinomistaja ei ole suostunut kansallisen valvojan tai keskusvalvojan asettamien ehtojen ja edellytysten muutoksiin; e) tilinomistaja ei ole ilmoittanut tilitietojen muutoksista tai toimittanut todisteita tilitietojen muutoksista tai uusista tilitietoja koskevista vaatimuksista; f) tilinomistaja ei ole noudattanut jäsenvaltion vaatimusta siitä, että tilillä on valtuutettu edustaja, joka asuu vakituisesti kansallisen valvojan jäsenvaltiossa; g) tilinomistaja ei ole noudattanut jäsenvaltion vaatimusta siitä, että tilinomistaja asuu vakituisesti tai on rekisteröity tilin valvojan jäsenvaltiossa.

3. Valvoja voi keskeyttää valtuutettujen edustajien kaiken pääsyn tietylle tilille tai niiden oikeuden edustaa todentajaa jossakin seuraavista tapauksista: a) enintään neljäksi viikoksi, jos valvojalla on kohtuullisia perusteita uskoa, että tiliä on käytetty tai sitä aiotaan käyttää petokseen, rahanpesuun, terrorismin rahoitukseen, korruptioon tai muuhun vakavaan rikokseen. Tässä tapauksessa on sovellettava 67 artiklan säännöksiä. Aikaa voidaan pidentää rahanpesun selvittelykeskuksen määräyksestä; b) sellaisen kansallisen lainsäädännön säännösten perusteella ja mukaisesti, joilla pyritään oikeutettuun tavoitteeseen.

4. Kansallinen valvoja voi keskeyttää valtuutettujen edustajien kaiken pääsyn tietyille tileille tai niiden oikeuden edustaa todentajaa, jos se katsoo, että tilin avaamisesta tai todentajan rekisteröinnistä olisi tullut kieltäytyä 19 artiklan mukaisesti tai että tilinomistaja ei enää täytä tilin avaamiseen liittyviä vaatimuksia.

5. Kansallinen valvoja voi keskeyttää valtuutettujen edustajien kaiken pääsyn tilinomistajan kaikille tileille, jos sen saaman tiedon mukaan tilinomistajan osalta on käynnistetty maksukyvyttömyysmenettelyjä. Pääsyn keskeyttämistä voidaan jatkaa, kunnes kansallinen valvoja saa virallisen tiedon siitä, kenellä on oikeus edustaa tilinomistajaa, ja valtuutetut edustajat vahvistetaan tai uudet valtuutetut edustajat nimetään 21 artiklan mukaisesti.

6. Tilin valvojan on kumottava pääsyn keskeyttäminen välittömästi, kun keskeyttämisen aiheuttanut tilanne on ratkaistu.

7. Tilinomistaja tai tilin edustaja voi esittää vastalauseen 1–3 kohdan mukaisesta pääsyn keskeyttämisestä 30 kalenteripäivän kuluessa toimivaltaiselle viranomaiselle tai kansallisen lainsäädännön nojalla asiaa hoitavalle viranomaiselle, joka perustellussa päätöksessä joko määrää kansallisen valvojan palauttamaan pääsyn tai pitää keskeyttämisen voimassa, jollei muuta johdu kansallisen lainsäädännön säännöksistä, joilla pyritään tämän asetuksen mukaiseen oikeutettuun tavoitteeseen ja jotka ovat oikeasuhteisia.

8. Toimivaltainen viranomainen tai komissio voi myös määrätä kansallisen valvojan tai keskusvalvojan panemaan keskeytyksen täytäntöön jonkin 1–5 kohdassa vahvistetun syyn perusteella.

9. Valvojan jäsenvaltion kansallinen lainvalvontaviranomainen voi myös pyytää valvojaa panemaan keskeytyksen täytäntöön kansallisen lain perusteella ja sen mukaisesti.

10. Jos toiminnanharjoittajan päästöoikeustilin tai ilma-aluksen käyttäjän päästöoikeustilin omistaja on tämän artiklan mukaisen pääsyn keskeyttämisen vuoksi estynyt palauttamasta päästöoikeuksia 10 työpäivän aikana ennen direktiivin 2003/87/EY 12 artiklan 2 a ja 3 kohdassa säädettyä määräaikaa, kansallisen valvojan on, jos tilinomistaja niin pyytää, palautettava tilinomistajan yksilöimä määrä päästöoikeuksia.

11. Jos päästöoikeuksien saldo tilillä, jolle pääsy on keskeytetty, on positiivinen, toimivaltainen viranomainen tai asiaa käsittelevä lainvalvontaviranomainen voi kansallisen lainsäädännön asiaa koskevien säännösten mukaisesti määrätä kansallisen valvojan siirtämään päästöoikeudet välittömästi asianmukaiselle kansalliselle tilille tai asettaa tilin tilaksi ”odottaa sulkemista”.







II OSASTO

UNIONIN REKISTERIÄ KOSKEVAT ERITYISSÄÄNNÖT UNIONIN PÄÄSTÖKAUPPAJÄRJESTELMÄSSÄ







1 LUKU

Todennetut päästöt ja velvoitteiden noudattaminen

31 artikla

Laitoksen tai ilma-aluksen käyttäjän todennettuja päästöjä koskevat tiedot

1. Jos kansallinen lainsäädäntö sitä edellyttää, kunkin toiminnanharjoittajan ja ilma-aluksen käyttäjän on valittava todentaja niistä todentajista, jotka ovat sen tiliä valvovan kansallisen valvojan rekisterissä.

2. Kansallisen valvojan tai toimivaltaisen viranomaisen, tai toimivaltaisen viranomaisen niin päättäessä, tilinomistajan tai todentajan on kirjattava edellisen vuoden päästötiedot.

3. Vuosittaiset päästötiedot on toimitettava liitteessä IX esitetyn mallin mukaisesti.

4. Kun direktiivin 2003/87/EY 15 artiklaa noudattaen on todennettu, että laitoksen toiminnanharjoittajan raportti edeltävän vuoden päästöistä tai ilma-aluksen käyttäjän raportti kaikkien sen edeltävänä vuonna suorittamien ilmailutoimintojen päästöistä on tyydyttävä, todentajan tai toimivaltaisen viranomaisen on hyväksyttävä vuosittaiset päästötiedot.

5. Kansallisen valvojan tai toimivaltaisen viranomaisen on merkittävä 4 kohdan mukaisesti hyväksytyt päästöt todennetuiksi unionin rekisterissä. Toimivaltainen viranomainen voi päättää, että todentaja on kansallisen valvojan sijasta vastuussa päästöjen merkitsemisestä todennetuiksi unionin rekisterissä. Kaikki hyväksytyt päästöt on merkittävä todennetuiksi 31 päivään maaliskuuta mennessä.

6. Toimivaltainen viranomainen voi määrätä kansallisen valvojan korjaamaan laitoksen tai ilma-aluksen käyttäjän edeltävän vuoden todennetut päästöt sen varmistamiseksi, että direktiivin 2003/87/EY 14 ja 15 artiklaa noudatetaan, kirjaamalla kyseisen laitoksen tai ilma-aluksen käyttäjän kyseisen vuoden korjatut todennetut tai arvioidut päästöt unionin rekisterin tietoihin.

7. Jos jonkin laitoksen tai ilma-aluksen käyttäjän osalta unionin rekisteriin ei ole kunkin vuoden 1 päivänä toukokuuta kirjattu edeltävää vuotta koskevien todennettujen päästöjen määrää tai todennettujen päästöjen määrän on todettu olevan virheellinen, unionin rekisteriin kirjautuva arvioitu korvaava päästöluku lasketaan mahdollisimman pitkälle direktiivin 2003/87/EY 14 ja 15 artiklan mukaisesti.

32 artikla

Tilien jäädyttäminen todennettujen päästöjen toimittamattomuuden vuoksi

1. Jos laitoksen tai ilma-aluksen käyttäjän edellisen vuoden päästöt eivät ole 1 päivänä huhtikuuta kirjautuneet ja merkitty todennetuiksi unionin rekisteriin, keskusvalvojan on varmistettava, että unionin rekisterissä asetetaan vastaava toiminnanharjoittajan tai ilma-aluksen käyttäjän päästöoikeustilin tila jäädytetyksi.

2. Kun kaikki myöhässä olleet tiedot laitoksen tai ilma-aluksen käyttäjän kyseistä vuotta koskevista todennetuista päästöistä on kirjattu unionin rekisteriin, keskusvalvojan on varmistettava, että unionin rekisterissä asetetaan kyseisen tilin tila avatuksi.

33 artikla

Velvoitetilannetta kuvaavien lukujen laskeminen

1. Keskusvalvojan on varmistettava, että unionin rekisterissä määritetään kunkin vuoden 1 päivänä toukokuuta edellisen vuoden velvoitetilannetta kuvaava luku kunkin sellaisen laitoksen ja ilma-aluksen käyttäjän osalta, jolla on muussa kuin suljetussa tilassa oleva toiminnanharjoittajan tai ilma-aluksen käyttäjän päästöoikeustili, laskemalla yhteen kaikki kyseisellä kaudella palautetut päästöoikeudet ja vähentämällä tästä summasta todennettujen päästöjen summa kyseisellä kaudella, edellisvuosi mukaan luettuna, sekä lisäämällä saatuun tulokseen korjaustekijä. Velvoitetilannetta kuvaavaa lukua ei lasketa tileille, joiden edellinen velvoitetilannetta kuvaava luku oli nolla tai positiivinen ja joiden viimeiseksi päästövuodeksi oli asetettu edellisvuotta edeltävä vuosi. Laskemisessa ei oteta huomioon sellaisten päästöoikeuksien palauttamista, jotka on myönnetty kuluvaa velvoitekautta seuraavalle kaudelle.

Keskusvalvojan on varmistettava, että velvoitetilannetta kuvaava luku lasketaan unionin rekisterissä ennen tilin sulkemista 25 ja 26 artiklan mukaisesti.

2. Päästökauppakausien 2008–2012 ja 2013–2020 osalta 1 kohdassa tarkoitettu korjaustekijä on nolla, jos edellisen kauden viimeisen vuoden velvoitetilannetta kuvaava luku on suurempi kuin nolla, ja sama kuin edellisen kauden viimeisen vuoden velvoitetilannetta kuvaava luku, jos tämä luku on pienempi tai yhtä suuri kuin nolla. Edellä 1 kohdassa tarkoitettu korjauskerroin on 1 päivänä tammikuuta 2021 alkavien päästökauppakausien osalta sama kuin edellisen kauden viimeisen vuoden velvoitetilannetta kuvaava luku.

3. Keskusvalvojan on varmistettava, että unionin rekisteriin kirjataan kunkin laitoksen ja kunkin ilma-aluksen käyttäjän osalta velvoitetilannetta kuvaava luku kutakin vuotta varten.







2 LUKU

Tapahtumat







1 jakso

Yleistä

34 artikla

Kukin tilityyppi voi panna vireille ainoastaan sellaisia tapahtumia, joista säädetään tässä asetuksessa kyseistä tilityyppiä varten.

35 artikla

Siirtojen toteutuminen

1. Unionin rekisteri vaatii kaikkia tässä luvussa määritettyjä tapahtumia varten kaksivaiheisen varmennuksen, ennen kuin tapahtuma voidaan käynnistää. Jollei 20 artiklan 4 kohdasta muuta johdu, tapahtuma voidaan käynnistää vain silloin, kun valtuutettu edustaja on pannut sen vireille ja toinen tilin edustaja hyväksynyt on hyväksynyt tapahtuman kaksivaiheisella varmennuksella.

2. Keskusvalvojan on varmistettava, että kaikki 55 artiklassa tarkoitetut siirrot tileille, jotka on merkitty luotettavien tilien luetteloon, toteutuvat välittömästi, jos ne käynnistetään työpäivänä kello 10.00–16.00 Keski-Euroopan aikaa.

Muuna aikana käynnistetty siirto luotettavien tilien luetteloon merkityille tileille toteutuu samana työpäivänä klo 10.00 Keski-Euroopan aikaa, jos se käynnistetään ennen klo 10.00 Keski-Euroopan aikaa, tai seuraavana työpäivänä klo 10.00 Keski-Euroopan aikaa, jos se käynnistetään myöhemmin kuin klo 16.00 Keski-Euroopan aikaa.

3. Keskusvalvojan on varmistettava, että kaikki 55 artiklassa tarkoitetut siirrot tileille, joita ei ole merkitty luotettavien tilien luetteloon, sekä siirrot huutokaupan vakuuden toimitustilille, jotka käynnistetään työpäivänä ennen klo 12.00 Keski-Euroopan aikaa, toteutuvat seuraavana työpäivänä klo 12.00 Keski-Euroopan aikaa. Siirrot, jotka käynnistetään työpäivänä myöhemmin kuin klo 12.00 Keski-Euroopan aikaa, toteutuvat klo 12.00 Keski-Euroopan aikaa käynnistämispäivää seuraavana toisena työpäivänä.

4. Keskusvalvojan on varmistettava, että siirrot valmistuvat kyseisenä päivänä ennen klo 16.00 Keski-Euroopan aikaa.

5. Keskusvalvojan on varmistettava, että unionin rekisterissä on mahdollista keskeyttää ennen sen toteutumista tapahtuma, johon sovelletaan 3 kohdassa vahvistettuja toteutumista koskevia sääntöjä. Valtuutettu edustaja voi panna vireille tapahtuman keskeytyksen viimeistään kaksi tuntia ennen sen toteutumista. Jos tapahtuman keskeytys on pantu vireille petosepäilyn vuoksi, tilinomistajan on ilmoitettava siitä välittömästi toimivaltaiselle kansalliselle lainvalvontaviranomaiselle. Kyseinen ilmoitus on toimitettava eteenpäin kansalliselle valvojalle seitsemän työpäivän kuluessa.

6. Jos tilin edustaja tai tilinomistaja epäilee, että siirto, johon sovelletaan 3 kohdan toteutumista koskevia sääntöjä, käynnistettiin vilpillisessä mielessä, tilin edustaja tai tilinomistaja voi viimeistään kaksi tuntia ennen siirron toteutumista pyytää kansallista valvojaa tai tarvittaessa keskusvalvojaa keskeyttämään siirron tilin edustajan tai tilinomistajan puolesta. Tilinomistajan on ilmoitettava epäillystä petoksesta toimivaltaiselle kansalliselle lainvalvontaviranomaiselle välittömästi pyynnön jälkeen. Kyseinen ilmoitus on toimitettava eteenpäin kansalliselle valvojalle tai tarvittaessa keskusvalvojalle seitsemän työpäivän kuluessa.

7. Käynnistämisen yhteydessä kaikille tilin edustajille lähetetään ilmoitus, jossa tiedotetaan siirron käynnistämisestä. Kun tapahtuman keskeytys pannaan vireille 5 kohdan mukaisesti, kaikille tilin edustajille ja tiliä hallinnoivalle kansalliselle valvojalle lähetetään tästä ilmoitus.

8. Edellä olevan 3 artiklan 11 kohdan soveltamiseksi jäsenvaltiot voivat päättää, että tietyn vuoden yleisiä vapaapäiviä ei pidetä työpäivinä tämän asetuksen soveltamiseksi kyseisessä jäsenvaltiossa. Päätöksessä on mainittava kyseiset päivät, ja se on julkaistava kyseistä vuotta edeltävän vuoden joulukuun 1 päivään mennessä.

36 artikla

Päästöoikeuksien luonne ja tapahtumien lopullisuus

1. Päästöoikeus on luonteeltaan aineeton ja korvattavissa oleva paljoustavara, joka on kaupattavissa markkinoilla.

2. Päästöoikeuksien aineeton luonne tarkoittaa sitä, että päästöoikeuden kirjaamista unionin rekisteriin pidetään lähtökohtaisesti riittävänä todisteena päästöoikeuden omistusoikeudesta ja mistä tahansa muusta seikasta, joka tämän asetuksen perusteella on kirjattava tai voidaan kirjata unionin rekisteriin.

3. Päästöoikeuksien korvattavuus tarkoittaa sitä, että kansalliseen lainsäädäntöön mahdollisesti perustuvia velvoitteita päästöoikeuden takaisinsaamiseksi tai palauttamiseksi sovelletaan päästöoikeuteen ainoastaan lajin ja määrän osalta.

Jollei tämän asetuksen 58 artiklasta ja 73 artiklassa tarkoitetusta täsmäytysprosessista muuta johdu, tapahtumasta tulee lopullinen ja peruuttamaton, kun se saatetaan loppuun 74 artiklan mukaisesti. Rajoittamatta kansallisessa lainsäädännössä olevaa säännöstä tai kansalliseen lainsäädäntöön perustuvaa muutoksenhakuoikeutta, joka voi johtaa vaatimukseen tai määräykseen toteuttaa uusi tapahtuma unionin rekisterissä, mikään laki, asetus, määräys tai käytäntö sopimusten tai tapahtumien purkamisesta ei johda rekisterissä sellaisen tapahtuman purkautumiseen, josta on tämän asetuksen mukaan tullut lopullinen ja peruuttamaton.

Tilinomistajaa tai kolmatta osapuolta ei tule estää käyttämästä unionin rekisterissä lopulliseksi tulleen tapahtuman osalta kaikkia lakiin perustuvia oikeuksiaan tai esittämästä lakiin perustuvia vaateita jonkin tapahtuman seurauksena, mukaan luettuina takaisinsaaminen, palauttaminen tai vahingonkorvaukset, esimerkiksi silloin, kun on kyse petoksesta tai teknisestä virheestä edellyttäen, että tämä ei johda tapahtuman mitätöimiseen, peruuttamiseen tai purkamiseen unionin rekisterissä.

4. Päästöoikeuden ostajan ja haltijan, joka toimii vilpittömässä mielessä, on saatava päästöoikeuden omistusoikeus luovuttajan omistusoikeutta mahdollisesti rasittavista virheistä riippumatta.







2 jakso

Päästöoikeuksien luominen

37 artikla

Päästöoikeuksien luominen

1. Keskusvalvoja voi tarpeen mukaan luoda EU:n kokonaismäärätilin, EU:n ilmailun kokonaismäärätilin, EU:n huutokauppatilin ja EU:n ilmailun huutokauppatilin ja sen on luotava tai peruutettava tilejä ja päästöoikeuksia, siten kuin on tarpeen unionin säädösten perusteella, mukaan luettuna siten kuin edellytetään direktiivissä 2003/87/EY tai asetuksen (EU) N:o 1031/2010 10 artiklan 1 kohdassa.

2. Keskusvalvojan on varmistettava, että unionin rekisterissä annetaan kullekin päästöoikeudelle yksilöivä yksikkötunnus, kun päästöoikeus luodaan.

3. Päästöoikeuksissa, jotka on luotu 1 päivästä tammikuuta 2021 alkaen, on oltava maininta siitä, minkä 1 päivästä tammikuuta 2021 lähtien alkaneen kymmenvuotiskauden aikana ne on luotu.

4. Keskusvalvojan on varmistettava, että päästöoikeuksille standardissa ISO 6166 määritellyt ISIN-koodit ovat näkyvillä unionin rekisterissä.

5. Jollei 6 kohdasta muuta johdu, päästöoikeuksissa, jotka luodaan sellaisen jäsenvaltion kansallisen jakosuunnitelmataulukon mukaisesti, joka on ilmoittanut Eurooppa-neuvostolle aikomuksestaan erota unionista Euroopan unionista tehdyn sopimuksen (SEU) 50 artiklan mukaisesti, tai jotka huutokaupataan kyseisen jäsenvaltion nimeämässä huutokauppapaikassa, on oltava maatunnus ja niiden on oltava eroteltavissa luomisvuoden perusteella.

6. Luotuja päästöoikeuksia ei merkitä maatunnuksella seuraavissa tapauksissa: a) niiden vuosien osalta, jolloin unionin oikeuden soveltaminen kyseiseen jäsenvaltioon ei ole vielä lakannut 30 päivään huhtikuuta mennessä seuraavana vuonna tai joiden osalta varmistetaan riittävällä tavalla, että päästöoikeuksien palauttaminen tapahtuu oikeudellisesti täytäntöönpanokelpoisella tavalla, ennen kuin perussopimusten soveltaminen lakkaa kyseisessä jäsenvaltiossa; b) jos päästöoikeuksia on luotu vuosille, joiden aikana syntyvien päästöjen osalta edellytetään direktiivin 2003/87/EY noudattamista sopimuksella, jossa säädetään sellaisen jäsenvaltion eroamisjärjestelyistä, joka on ilmoittanut aikomuksestaan erota unionista, ja erosopimuksen molempien osapuolten ratifioimisasiakirjat on talletettu.







3 jakso

Tilisiirrot ennen huutokauppoja ja päästöoikeuksien jakamista

38 artikla

Huutokaupattavien yleisten päästöoikeuksien siirto

1. Keskusvalvojan on viipymättä siirrettävä asetuksen (EU) N:o 1031/2010 mukaisesti nimitetyn huutokaupanpitäjän edustaman huutokauppaavan jäsenvaltion puolesta yleisiä päästöoikeuksia EU:n kokonaismäärätililtä EU:n huutokauppatilille määrä, joka vastaa mainitun asetuksen 10 artiklan mukaan määritettyjä vuosittaisia määriä.

2. Mikäli vuosittaisia määriä mukautetaan asetuksen (EU) N:o 1031/2010 14 artiklan mukaisesti, keskusvalvojan on siirrettävä vastaava määrä yleisiä päästöoikeuksia tilanteen mukaan joko EU:n kokonaismäärätililtä EU:n huutokauppatilille tai EU:n huutokauppatililtä EU:n kokonaismäärätilille.

39 artikla

Maksutta jaettavien yleisten päästöoikeuksien siirto

Keskusvalvojan on viipymättä siirrettävä yleisiä päästöoikeuksia EU:n kokonaismäärätililtä EU:n jakotilille määrä, joka vastaa maksutta jaettavia päästöoikeuksia kunkin jäsenvaltion kansallisen jakosuunnitelmataulukon mukaisesti.

40 artikla

Huutokaupattavien ilmailun päästöoikeuksien siirto

1. Keskusvalvojan on viipymättä siirrettävä asetuksen (EU) N:o 1031/2010 mukaisesti nimitetyn huutokaupanpitäjän edustaman huutokauppaavan jäsenvaltion puolesta ilmailun päästöoikeuksia EU:n ilmailun kokonaismäärätililtä EU:n ilmailun huutokauppatilille määrä, joka vastaa mainitun asetuksen mukaan määritettyjä vuosittaisia määriä.

2. Mikäli vuosittaisia määriä mukautetaan asetuksen (EU) N:o 1031/2010 14 artiklan mukaisesti, keskusvalvojan on siirrettävä vastaava määrä ilmailun päästöoikeuksia tilanteen mukaan joko EU:n ilmailun kokonaismäärätililtä EU:n ilmailun huutokauppatilille tai EU:n ilmailun huutokauppatililtä EU:n ilmailun kokonaismäärätilille.

41 artikla

Maksutta jaettavien ilmailun päästöoikeuksien siirto

1. Keskusvalvojan on viipymättä siirrettävä ilmailun päästöoikeuksia EU:n ilmailun kokonaismäärätililtä EU:n ilmailun jakotilille määrä, joka vastaa maksutta jaettavien ilmailun päästöoikeuksien määrää, joka määritetään direktiivin 2003/87/EY 3 e artiklan 3 kohdan nojalla tehtävän komission päätöksen perusteella.

2. Jos maksutta jaettavien ilmailun päästöoikeuksien määrää lisätään direktiivin 2003/87/EY 3 e artiklan 3 kohdan mukaisesti, keskusvalvojan on siirrettävä lisää ilmailun päästöoikeuksia EU:n ilmailun kokonaismäärätililtä EU:n ilmailun jakotilille vielä määrä, joka vastaa maksutta jaettavien ilmailun päästöoikeuksien määrän lisäystä.

3. Jos maksutta jaettavien ilmailun päästöoikeuksien määrää vähennetään direktiivin 2003/87/EY 3 e artiklan 3 kohdan mukaisella päätöksellä, keskusvalvojan on mitätöitävä ilmailun päästöoikeuksia EU:n ilmailun jakotililtä määrä, joka vastaa maksutta jaettavien ilmailun päästöoikeuksien määrän vähentämistä.

42 artikla

Ilmailun päästöoikeuksien siirtäminen erityisvarantoon

1. Keskusvalvojan on viipymättä siirrettävä ilmailun päästöoikeuksia EU:n ilmailun kokonaismäärätililtä EU:n erityisvarantotilille määrä, joka vastaa erityisvarannossa olevien päästöoikeuksien määrää; määrä määritetään direktiivin 2003/87/EY 3 e artiklan 3 kohdan nojalla tehtävän komission päätöksen perusteella.

2. Jos erityisvarannossa olevien ilmailun päästöoikeuksien määrää lisätään direktiivin 2003/87/EY 3 e artiklan 3 kohdan mukaisella päätöksellä, keskusvalvojan on siirrettävä ilmailun päästöoikeuksia EU:n ilmailun kokonaismäärätililtä EU:n erityisvarantotilille vielä määrä, joka vastaa huutokaupattavien ilmailun päästöoikeuksien määrän lisäystä.

3. Jos erityisvarannossa olevien ilmailun päästöoikeuksien määrää vähennetään direktiivin 2003/87/EY 3 e artiklan 3 kohdan mukaisella päätöksellä, keskusvalvojan on mitätöitävä ilmailun päästöoikeuksia EU:n erityisvarantotililtä määrä, joka vastaa erityisvarannossa olevien ilmailun päästöoikeuksien määrän vähentämistä.

4. Mikäli päästöoikeuksia jaetaan erityisreservistä direktiivin 2003/87/EY 3 f artiklan mukaisesti, tuloksena oleva koko päästökauppakaudeksi kyseiselle ilma-aluksen käyttäjälle maksutta jaettavien ilmailun päästöoikeuksien lopullinen määrä siirretään automaattisesti EU:n erityisvarantotililtä EU:n ilmailun jakotilille.

43 artikla

Yleisten päästöoikeuksien siirtäminen EU:n kokonaismäärätilille

Keskusvalvojan on siirrettävä kunkin päästökauppakauden lopussa kaikki EU:n jakotilillä olevat päästöoikeudet EU:n kokonaismäärätilille.

44 artikla

Ilmailun päästöoikeuksien siirtäminen EU:n ilmailun kokonaismäärätilille

Keskusvalvojan on siirrettävä kunkin päästökauppakauden lopussa kaikki EU:n erityisvarantotilillä olevat päästöoikeudet EU:n ilmailun kokonaismäärätilille.

45 artikla

Ilmailun päästöoikeuksien mitätöinti

Keskusvalvojan on varmistettava, että kunkin päästökauppakauden lopussa kaikki EU:n ilmailun jakotilillä jäljellä olevat päästöoikeudet siirretään unionin mitätöintitilille.







4 jakso

Päästöoikeuksien jakaminen kiinteille laitoksille

46 artikla

Kansallisen jakosuunnitelmataulukon kirjaaminen unionin rekisteriin

1. Kunkin jäsenvaltion on ilmoitettava vuosia 2021–2025 koskeva kansallinen jakosuunnitelmataulukkonsa komissiolle viimeistään 31 päivänä joulukuuta 2020 ja vuosia 2026–2030 koskeva kansallinen jakosuunnitelmataulukkonsa viimeistään 31 päivänä joulukuuta 2025. Jäsenvaltioiden on varmistettava, että kansalliset jakosuunnitelmataulukot sisältävät liitteessä X esitetyt tiedot.

2. Komissio määrää keskusvalvojan kirjaamaan kansallisen jakosuunnitelmataulukon unionin rekisteriin, jos se katsoo, että kansallinen jakosuunnitelmataulukko on direktiivin 2003/87/EY, delegoidun asetuksen (EU) 2019/331 ja komission direktiivin 2003/87/EY 10 c artiklan nojalla antamien päätösten mukainen. Muutoin komissio hylkää kansallisen jakosuunnitelmataulukon kohtuullisen ajan kuluessa ja ilmoittaa kyseiselle jäsenvaltiolle viipymättä päätöksestään sekä sen perusteluista ja esittää perusteet, joita on noudatettava, jotta seuraava ilmoitus hyväksyttäisiin. Kyseisen jäsenvaltion on toimitettava tarkistettu kansallinen jakosuunnitelmataulukko komissiolle kolmen kuukauden kuluessa.

47 artikla

Muutokset kansallisiin jakosuunnitelmataulukoihin

1. Keskusvalvojan on varmistettava, että kaikki muutokset, jotka tehdään kansalliseen jakosuunnitelmataulukkoon päästöoikeuksien jakamista kiinteille laitoksille koskevien sääntöjen nojalla, tehdään unionin rekisteriin.

2. Kun 1 kohdan mukaisia muutoksia tehdään, siitä on lähetettävä ilmoitus kansalliselle valvojalle, joka hallinnoi muutoksen kohteena olevaa laitosta.

3. Jäsenvaltion on ilmoitettava komissiolle muutoksista, joita tehdään sen direktiivin 2003/87/EY 10 c artiklan mukaisia maksutta jaettavia päästöoikeuksia koskevaan kansalliseen jakosuunnitelmataulukkoon.

Komission on ensimmäisen alakohdan mukaisen ilmoituksen vastaanottaessaan määrättävä keskusvalvoja tekemään vastaavat muutokset unionin rekisterissä säilytettävään kansalliseen jakosuunnitelmataulukkoon, jos se katsoo, että kansalliseen jakosuunnitelmataulukkoon tehtävät muutokset ovat direktiivin 2003/87/EY 10 c artiklan mukaisia. Muutoin komissio hylkää muutokset kohtuullisen ajan kuluessa ja ilmoittaa kyseiselle jäsenvaltiolle viipymättä päätöksestään sekä sen perusteluista ja esittää perusteet, joita on noudatettava, jotta seuraava ilmoitus hyväksyttäisiin.

48 artikla

Yleisten päästöoikeuksien jakaminen maksutta

1. Kansallisen valvojan on ilmoitettava kansallisessa jakosuunnitelmataulukossa kunkin toiminnanharjoittajan, kunkin vuoden ja kunkin liitteessä X esitetyn oikeusperustan osalta, olisiko laitokselle jaettava päästöoikeuksia kyseiselle vuodelle.

2. Keskusvalvojan on varmistettava, että unionin rekisteri siirtää yleiset päästöoikeudet automaattisesti EU:n jakotililtä kyseisen kansallisen jakosuunnitelmataulukon mukaisesti kyseessä olevalle avoimelle tai jäädytetylle toiminnanharjoittajan päästöoikeustilille ja että tässä yhteydessä noudatetaan 75 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko-, ohjelmisto- ja turvallisuusvaatimuksia.

3. Kun poissuljettu toiminnanharjoittajan päästöoikeustili ei vastaanota 2 kohdan mukaisia päästöoikeuksia, poissuljettuja vuosia koskevia päästöoikeuksia ei siirretä tilille, vaikka tilin tila asetettaisiin myöhempien vuosien osalta avoimeksi.

4. Keskusvalvojan on varmistettava, että toiminnanharjoittaja voi toteuttaa siirrot, joilla palautetaan liikaa jaetut päästöoikeudet EU:n jakotilille, jos jäsenvaltion kansallista jakosuunnitelmataulukkoa on muutettu 47 artiklan nojalla siksi, että näin korjataan toiminnanharjoittajalle jaettujen oikeuksien määrää, jos oikeuksia on jaettu liikaa, ja jos toimivaltainen viranomainen on pyytänyt toiminnanharjoittajaa palauttamaan tällaiset liikaa jaetut päästöoikeudet.

5. Toimivaltainen viranomainen voi määrätä kansallisen valvojan siirtämään palautuvat liikaa jaetut päästöoikeudet EU:n jakotilille, jos oikeuksia on jaettu liikaa siksi, että jako on tehty sen jälkeen, kun toiminnanharjoittaja on lopettanut toimintansa laitoksessa, jota jako koskee, ilmoittamatta asiasta toimivaltaiselle viranomaiselle.







5 jakso

Päästöoikeuksien jakaminen ilma-alusten käyttäjille

49 artikla

Muutokset kansallisiin ilmailun jakosuunnitelmataulukkoihin

1. Jäsenvaltioiden on ilmoitettava komissiolle kansallisiin ilmailun jakosuunnitelmataulukkoihinsa tekemistään muutoksista.

2. Komissio määrää keskusvalvojan tekemään vastaavat muutokset unionin rekisterissä oleviin kansallisiin ilmailun jakosuunnitelmataulukkoihin, jos se katsoo, että kansalliseen jakosuunnitelmataulukkoon tehdyt muutokset ovat direktiivin 2003/87/EY mukaisia ja, kun kyseessä ovat erityisvarannosta jaettavat päästöoikeudet, erityisesti mainitun direktiivin 3 f artiklan 7 kohdan mukaisesti laskettujen ja julkistettujen päästöoikeuksien jakojen mukaisia. Muutoin komissio hylkää muutokset kohtuullisen ajan kuluessa ja ilmoittaa jäsenvaltiolle viipymättä päätöksestään sekä sen perusteluista ja esittää perusteet, joita on noudatettava, jotta seuraava ilmoitus hyväksyttäisiin.

3. Jos ilma-alusten käyttäjien välisessä sulautumisessa on mukana eri jäsenvaltioiden hallinnoimia ilma-aluksen käyttäjiä, muutoksen panee vireille se kansallinen valvoja, joka hallinnoi sitä ilma-aluksen käyttäjää, jonka päästöoikeudet yhdistetään toisen ilma-aluksen käyttäjän päästöoikeuksiin. Ennen muutoksen toteuttamista on hankittava suostumus siltä kansalliselta valvojalta, joka hallinnoi sitä ilma-aluksen käyttäjää, jonka päästöoikeuksiin sulautetun ilma-aluksen käyttäjän päästöoikeudet yhdistetään.

50 artikla

Ilmailun päästöoikeuksien jakaminen maksutta

1. Kansallisen valvojan on ilmoitettava kunkin ilma-aluksen käyttäjän ja kunkin vuoden osalta, olisiko ilma-aluksen käyttäjälle jaettava päästöoikeuksia kyseiseksi vuodeksi kansallisessa ilmailun jakosuunnitelmataulukossa.

2. Keskusvalvojan on varmistettava, että unionin rekisteri siirtää ilmailun päästöoikeudet automaattisesti EU:n ilmailun jakotililtä kyseisten jakosuunnitelmataulukoiden mukaisesti kyseessä olevalle avoimelle tai jäädytetylle toiminnanharjoittajan päästöoikeustilille ja että tässä yhteydessä noudatetaan 75 artiklassa tarkoitetuissa tiedonsiirto- ja teknisissä eritelmissä vahvistettuja laitteisto-, verkko-, ohjelmisto- ja turvallisuusvaatimuksia.

3. Jos voimassa on direktiivin 2003/87/EY 25 artiklan mukainen sopimus, jossa edellytetään ilmailun päästöoikeuksien siirtämistä toisen kasvihuonekaasujen päästökauppajärjestelmän rekisterissä oleville ilma-alusten käyttäjien päästöoikeustileille, keskusvalvojan on yhteistyössä toisen rekisterin valvojan kanssa varmistettava, että unionin rekisteri siirtää kyseiset ilmailun päästöoikeudet EU:n ilmailun jakotililtä toisessa rekisterissä oleville vastaaville tileille.

4. Jos voimassa on direktiivin 2003/87/EY 25 artiklan mukainen sopimus, jossa edellytetään toisen kasvihuonekaasujen päästökauppajärjestelmän mukaisten ilmailun päästöoikeuksien siirtämistä ilma-aluksen käyttäjille, joilla on tilit unionin rekisterissä, keskusvalvojan on yhteistyössä toisen rekisterin valvojan kanssa varmistettava, että unionin rekisteri siirtää kyseiset ilmailun päästöoikeudet toisen rekisterin vastaavilta tileiltä unionin rekisterissä oleville ilma-alusten käyttäjien päästöoikeustileille, kun toisen kasvihuonekaasujen päästökauppajärjestelmän hallinnoinnista vastaava toimivaltainen viranomainen on hyväksynyt siirron.

5. Kun poissuljettu ilma-aluksen käyttäjän päästöoikeustili ei vastaanota 2 kohdan mukaisia päästöoikeuksia, poissuljettuja vuosia koskevia päästöoikeuksia ei siirretä tilille, vaikka tilin tila asetettaisiin myöhempien vuosien osalta avoimeksi.

6. Keskusvalvojan on varmistettava, että ilma-aluksen käyttäjä voi palauttaa liikaa jaetut päästöoikeudet EU:n ilmailun jakotilille, jos jäsenvaltion kansallista ilmailun jakosuunnitelmataulukkoa on muutettu 49 artiklan nojalla siksi, että näin korjataan ilma-aluksen käyttäjälle jaettujen oikeuksien määrää, jos oikeuksia on jaettu liikaa, ja jos toimivaltainen viranomainen on pyytänyt ilma-aluksen käyttäjää palauttamaan tällaiset liikaa jaetut päästöoikeudet.

7. Toimivaltainen viranomainen voi määrätä kansallisen valvojan siirtämään palautuvat liikaa jaetut päästöoikeudet EU:n jakotilille, jos oikeuksia on jaettu liikaa siksi, että jako on tehty sen jälkeen, kun ilma-aluksen käyttäjä, jota jako koskee, on lopettanut toimintansa ilmoittamatta asiasta toimivaltaiselle viranomaiselle.

51 artikla

Ilmailun päästöoikeuksien palauttaminen

Jos kansalliseen ilmailun jakosuunnitelmataulukkoon tehdään muutos direktiivin 2003/87/EY 25 a artiklan nojalla sen jälkeen, kun päästöoikeudet on tietyn vuoden osalta siirretty ilma-aluksen käyttäjän päästöoikeustilille tämän asetuksen 50 artiklan mukaisesti, keskusvalvojan on toteutettava kaikki direktiivin 2003/87/EY 25 a artiklan nojalla hyväksytyn toimen edellyttämät siirrot.







6 jakso

Huutokauppa

52 artikla

Huutokauppataulukoiden kirjaaminen EUTL:ään

1. Yhden kuukauden kuluessa siitä, kun huutokauppakalenteri on määritetty, ja ennen sen julkaisua asetuksen (EU) N:o 1031/2010 11 artiklan 1 kohdan, 13 artiklan 1 tai 2 kohdan tai 32 artiklan 4 kohdan mukaisesti, kyseeseen tulevan asetuksessa (EU) N:o 1031/2010 määritellyn toimitus- tai selvitysjärjestelmän on toimitettava komissiolle vastaava huutokauppataulukko.

Mainitun toimitus- tai selvitysjärjestelmän on toimitettava vuodesta 2012 lähtien kullekin kalenterivuodelle kaksi huutokauppataulukkoa, yksi yleisten päästöoikeuksien huutokauppaamista varten ja yksi ilmailun päästöoikeuksien huutokauppaamista varten, ja varmistettava, että huutokauppataulukoissa on liitteessä XIII ilmoitetut tiedot.

2. Komissio määrää keskusvalvojan kirjaamaan huutokauppataulukon EUTL:ään, jos se katsoo, että huutokauppataulukko on asetuksen (EU) N:o 1031/2010 mukainen. Muutoin komissio hylkää huutokauppataulukon kohtuullisen ajan kuluessa ja ilmoittaa asetuksessa (EU) N:o 1031/2010 määritellylle toimitus- tai selvitysjärjestelmälle viipymättä päätöksestään sekä sen perusteluista ja esittää perusteet, joita on noudatettava, jotta seuraava taulukko hyväksyttäisiin. Mainitun toimitus- tai selvitysjärjestelmän on toimitettava tarkistettu huutokauppataulukko komissiolle kolmen kuukauden kuluessa.

3. Jokainen huutokauppataulukko tai tarkistettu huutokauppataulukko, joka kirjataan EUTL:ään tämän artiklan 2 kohdan mukaisesti, muodostaa Euroopan parlamentin ja neuvoston direktiivin 98/26/EY 2 artiklan i kohdassa määritellyn siirtomääräyksen.

Sen estämättä, mitä 53 artiklan 3 kohdassa säädetään, jokaisen tällaisen huutokauppataulukon tai tarkistetun huutokauppataulukon toimitushetki komissiolle muodostaa direktiivin 98/26/EY 3 artiklan 3 kohdan mukaisen ajankohdan, jolloin siirtomääräys tulee kyseisen direktiivin 2 artiklan a kohdassa määriteltyyn järjestelmään.

53 artikla

Huutokauppataulukoiden muutokset

1. Asetuksessa (EU) N:o 1031/2010 määritellyn kyseessä olevan toimitus- tai selvitysjärjestelmän on välittömästi ilmoitettava komissiolle huutokauppataulukkoon mahdollisesti tarvittavista muutoksista.

2. Komissio määrää keskusvalvojan kirjaamaan tarkistetun huutokauppataulukon EUTL:ään, jos se katsoo, että tarkistettu huutokauppataulukko on asetuksen (EU) N:o 1031/2010 mukainen. Muutoin komissio hylkää muutokset kohtuullisen ajan kuluessa ja ilmoittaa mainitulle toimitus- tai selvitysjärjestelmälle viipymättä päätöksestään sekä sen perusteluista ja esittää perusteet, joita on noudatettava, jotta seuraava ilmoitus hyväksyttäisiin.

3. Komissio voi määrätä keskusvalvojan keskeyttämään huutokauppataulukossa esitetyn päästöoikeuksien siirron, jos sen tietoon tulee, että huutokauppataulukkoon tarvitaan muutos, josta edellä mainittu toimitus- tai selvitysjärjestelmä ei ole ilmoittanut.

54 artikla

Päästöoikeuksien huutokauppaaminen

1. Komissio määrää keskusvalvojan siirtämään viipymättä asetuksen (EU) N:o 1031/2010 mukaisesti nimetyn huutokaupanpitäjän edustaman huutokauppaavan jäsenvaltion pyynnöstä yleisiä päästöoikeuksia EU:n huutokauppatililtä ja/tai ilmailun päästöoikeuksia EU:n ilmailun huutokauppatililtä kyseessä olevalle huutokaupan vakuuden toimitustilille huutokauppataulukoiden mukaisesti. Kyseessä olevan huutokaupan vakuuden toimitustilin tilinomistajan on varmistettava huutokaupattujen päästöoikeuksien siirto päästöoikeudet voittaneille tarjoajille tai niiden oikeudenomistajille asetuksen (EU) N:o 1031/2010 mukaisesti.

2. Asetuksen (EU) N:o 1031/2010 mukaisesti huutokaupan vakuuden toimitustilin valtuutettua edustajaa voidaan pyytää siirtämään kaikki päästöoikeudet, joita ei ole toimitettu huutokaupan vakuuden toimitustililtä, EU:n huutokauppatilille tai EU:n ilmailun huutokauppatilille.







7 jakso

Kaupankäynti

55 artikla

Päästöoikeuksien siirrot

1. Jollei 2 kohdasta muuta johdu, keskusvalvojan on tilinomistajan pyynnöstä varmistettava, että unionin rekisteri suorittaa päästöoikeuksien siirron mille tahansa muulle tilille, paitsi kun tapahtuman vireille panevan tilin tila estää siirron.

2. Toiminnanharjoittajan päästöoikeustileiltä tai ilma-aluksen käyttäjien päästöoikeustileiltä voidaan siirtää päästöoikeuksia vain 23 artiklan mukaisessa luotettujen tilien luettelossa oleville tileille.

3. Toiminnanharjoittajan päästöoikeustilin tai ilma-aluksen käyttäjän päästöoikeustilin haltija voi päättää, että niiden tileiltä on mahdollista tehdä siirtoja tileille, joita ei ole 23 artiklan mukaisessa luotettujen tilien luettelossa. Toiminnanharjoittajan päästöoikeustilin tai ilma-aluksen käyttäjän päästöoikeustilin haltija voi peruuttaa asiaa koskevan päätöksensä. Päätöksestä ja päätöksen peruuttamisesta on ilmoitettava asianmukaisesti allekirjoitetulla ilmoituksella, joka toimitetaan kansalliselle valvojalle.

4. Siirron vireille panemisen yhteydessä siirron vireille paneva valtuutettu edustaja merkitsee unionin rekisteriin, onko siirto kahdenvälinen tapahtuma, paitsi jos kyseinen tapahtuma rekisteröidään markkinapaikalla tai sille tehdään keskusvastapuoliselvitys tai siinä on kyse siirrosta saman tilinomistajan unionin rekisterissä olevien tilien välillä.







8 jakso

Päästöoikeuksien palauttaminen

56 artikla

Päästöoikeuksien palauttaminen

1. Toiminnanharjoittajan tai ilma-aluksen käyttäjän on palautettava päästöoikeudet pyytämällä unionin rekisteriä: a) siirtämään tietty määrä päästöoikeuksia asianomaisen toiminnanharjoittajan päästöoikeustililtä tai ilma-aluksen käyttäjän päästöoikeustililtä unionin mitätöintitilille; b) kirjaamaan siirrettyjen päästöoikeuksien määrä ja tyyppi palautetuiksi toiminnanharjoittajan laitoksen päästöjen tai ilma-aluksen käyttäjän päästöjen kattamiseksi kyseisenä kautena.

2. Keskusvalvojan on varmistettava, että unionin rekisterissä ei voi käynnistää sellaisten päästöoikeuksien palauttamista, joita ei kuulu ottaa huomioon 33 artiklan 1 kohdan mukaisen velvoitetilannetta kuvaavan luvun laskennassa.

3. Kerran palautettua päästöoikeutta ei voi palauttaa uudelleen.

4. Jos direktiivin 2003/87/EY 25 artiklan mukainen sopimus on voimassa, tämän artiklan 1, 2 ja 3 kohtaa sovelletaan yksiköihin, jotka on myönnetty kasvihuonekaasujen päästökauppajärjestelmässä, johon EU:n päästökauppajärjestelmästä on muodostettu yhteys.

5. Päästöoikeuksia, joissa on 37 artiklan 5 kohdan mukainen maatunnus, ei voi palauttaa.







9 jakso

Päästöoikeuksien mitätöinti

57 artikla

Päästöoikeuksien mitätöinti

1. Keskusvalvojan on varmistettava, että unionin rekisteri toteuttaa tilinomistajan direktiivin 2003/87/EY 12 artiklan 4 kohdan mukaisesti esittämät pyynnöt tilinomistajan tileillä säilytettävien päästöoikeuksien mitätöinnistä: a) siirtämällä yksilöity määrä päästöoikeuksia kyseessä olevalta tililtä unionin mitätöintitilille; b) kirjaamalla siirrettyjen päästöoikeuksien määrä mitätöidyiksi kyseiseltä vuodelta.

2. Mitätöityjä päästöoikeuksia ei saa kirjata palautetuiksi mitään päästöjä varten.







10 jakso

Tapahtuman peruuttaminen

58 artikla

Virheellisesti vireille pantujen valmistuneiden prosessien peruuttaminen

1. Jos tilinomistaja tai tiliomistajan puolesta toimiva kansallinen valvoja on tahattomasti tai virheellisesti pannut vireille jonkin 2 kohdassa tarkoitetuista tapahtumista, tilinomistaja voi pyytää kirjallisesti oman tilinsä valvojalta loppuunsaatetun tapahtuman peruuttamista. Pyynnön tulee olla peruutettavan tapahtuman vireille panemiseen oikeutetun tilinomistajan valtuutetun edustajan tai valtuutettujen edustajien allekirjoittama ja se on postitettava kymmenen työpäivän kuluessa prosessin loppuunsaattamisesta. Pyynnössä on ilmoitettava, että tapahtuma pantiin vireille virheellisesti tai tahattomasti.

2. Tilinomistajat voivat pyytää seuraavien tapahtumien peruuttamista: a) päästöoikeuksien palautus; b) päästöoikeuksien mitätöinti.

3. Jos tilin valvoja toteaa, että pyyntö täyttää 1 kohdan mukaiset vaatimukset, ja on yhtä mieltä pyynnöstä, se voi esittää tapahtuman peruuttamista unionin rekisterissä.

4. Jos kansallinen valvoja on tahattomasti tai virheellisesti pannut vireille jonkin 5 kohdassa tarkoitetuista tapahtumista, se voi pyytää kirjallisesti keskusvalvojaa peruuttamaan loppuunsaatetun tapahtuman. Pyynnössä on ilmoitettava, että tapahtuma pantiin vireille virheellisesti tai tahattomasti.

5. Kansalliset valvojat voivat pyytää seuraavien tapahtumien peruuttamista: a) yleisten päästöoikeuksien jakaminen; b) ilmailun päästöoikeuksien jakaminen.

6. Keskusvalvojan on varmistettava, että unionin rekisteri hyväksyy 1 kohdan mukaisesti tehdyn peruuttamista koskevan pyynnön, jäädyttää yksiköt, jotka on tarkoitus siirtää peruuttamisen johdosta, ja toimittaa pyynnön keskusvalvojalle, mikäli seuraavat edellytykset täyttyvät: a) päästöoikeuksien palauttamista tai mitätöintiä koskeva tapahtuma, joka peruutetaan, saatettiin loppuun enintään 30 työpäivää ennen tilin valvojan 3 kohdan mukaisesti tekemää pyyntöä; b) mitätöintiä koskevan tapahtuman peruuttamisen jälkeen yksikään toiminnanharjoittaja tai ilma-aluksen käyttäjä ei joudu asemaan, jossa sen katsottaisiin jättäneen velvoitteensa täyttämättä.

7. Keskusvalvojan on varmistettava, että unionin rekisteri hyväksyy 4 kohdan mukaisesti tehdyn peruuttamista koskevan pyynnön, jäädyttää yksiköt, jotka on tarkoitus siirtää peruuttamisen johdosta, ja toimittaa pyynnön keskusvalvojalle, mikäli seuraavat edellytykset täyttyvät: a) peruutettavan tapahtuman kohdetilillä on edelleen tarvittava määrä sen tyyppisiä yksiköitä, joista oli kyse peruutettavassa tapahtumassa; b) yleisten päästöoikeuksien jako, joka on määrä peruuttaa, on suoritettu laitoksen luvan peruuttamispäivän jälkeen tai sen jälkeen, kun laitos on lopettanut toimintansa osittain tai kokonaan.

8. Keskusvalvojan on varmistettava, että unionin rekisteri suorittaa peruutuksen samaan yksikkötyyppiin kuuluvien yksiköiden osalta, jotka ovat peruutettavan tapahtuman kohdetilillä.







3 LUKU

Yhteydet muihin kasvihuonekaasujen päästökauppajärjestelmiin

59 artikla

Yhteysjärjestelyjen toteuttaminen

Keskusvalvoja voi luoda tilejä ja prosesseja ja toteuttaa tapahtumia ja muita toimintoja asianmukaisina aikoina direktiivin 2003/87/EY 25 ja 25 a artiklan nojalla tehtyjen sopimusten ja järjestelyjen toteuttamiseksi.

▼M1







IIA OSASTO

ASETUSTEN (EU) 2018/842 JA (EU) 2018/841 MUKAISTEN TAPAHTUMIEN TILINPITOON SOVELLETTAVAT ERITYISSÄÄNNÖKSET







1 LUKU

Asetuksen (EU) 2018/842 mukaiset tapahtumat

59 a artikla

AEA:iden luominen

1. Keskusvalvojan on velvoitekauden alussa luotava a) EU:n AEA:iden ESR-kokonaismäärätilille sellainen määrä AEA:ita, joka vastaa kaikkien jäsenvaltioiden vuotuisten päästökiintiöiden yhteismäärää velvoitekauden kaikkien vuosien osalta asetuksen (EU) 2018/842 10 artiklan 2 kohdan sekä asetuksen (EU) 2018/842 4 artiklan 3 kohdan ja 10 artiklan nojalla annettujen päätösten mukaisesti; b) EU:n liitteen II mukaiselle AEA-kokonaismäärätilille sellainen määrä AEA:ita, joka vastaa kaikkien osallistumiskelpoisten jäsenvaltioiden vuotuisten päästökiintiöiden yhteismäärää velvoitekauden kaikkien vuosien osalta asetuksen (EU) 2018/842 4 artiklan 3 ja 4 kohdan nojalla annettujen päätösten mukaisesti jäsenvaltioiden mainitun asetuksen 6 artiklan 3 kohdan mukaisesti ilmoittamien prosenttiosuuksien perusteella.

2. Keskusvalvojan on varmistettava, että kullekin AEA:lle annetaan sen luomisen yhteydessä unionin rekisterissä yksilöivä yksikkötunnus.

59 b artikla

Vuotuiset päästökiintiöyksiköt

AEA:t kelpaavat jäsenvaltioiden asetuksen (EU) 2018/842 4 artiklan mukaisten kasvihuonekaasupäästöjen rajoittamista koskevien vaatimusten täyttämiseen sekä jäsenvaltioiden asetuksen (EU) 2018/841 4 artiklan mukaisten velvoitteiden täyttämiseen. Ne ovat siirrettävissä ainoastaan asetuksen (EU) 2018/842 5 artiklan 1–5 kohdassa, 6 artiklassa, 9 artiklan 2 kohdassa ja 11 artiklassa sekä asetuksen (EU) 2018/841 12 artiklan 1 kohdassa säädettyjen edellytysten mukaisesti.

59 c artikla

AEA:iden siirtäminen kullekin ESR-velvoitetilille

1. Keskusvalvojan on siirrettävä velvoitekauden alussa AEA:ita määrä, joka vastaa kunkin jäsenvaltion vuotuista päästökiintiötä kunakin vuonna asetuksen (EU) 2018/842 10 artiklan 2 kohdan sekä asetuksen 2018/842 4 artiklan 3 kohdan ja 10 artiklan nojalla annettujen päätösten mukaisesti EU:n AEA:iden ESR-kokonaismäärätililtä asianomaiselle ESR-velvoitetilille.

2. Jos jäsenvaltion ESD-velvoitetiliä vuoden 2020 osalta asetuksen (EU) N:o 389/2013 31 artiklan mukaisesti suljettaessa kyseisen ESD-velvoitetilin hiilidioksidiekvivalenttitonneina ilmaistujen kasvihuonekaasupäästöjen kokonaismäärä ylittää kaikkien AEA:iden, kansainvälisten hyvitysten, tCER:ien ja lCER:ien yhteismäärän, liikapäästöjen määrää vastaava summa, kerrottuna päätöksen 406/2009/EY 7 artiklan 1 kohdan a alakohdassa mainitulla ilmastonmuutoksen hillitsemistä koskevalla kertoimella, vähennetään jäsenvaltion ESR-velvoitetilille tämän artiklan 1 kohdan mukaisesti vuotta 2021 varten siirrettyjen AEA:iden määrästä.

59 d artikla

Asiaankuuluvien kasvihuonekaasupäästötietojen kirjaaminen

1. Kun useimmat jäsenvaltiot ovat toimittaneet velvoitekauden kyseistä vuotta koskevat tarkistetut kasvihuonekaasupäästöjen tiedot, keskusvalvojan on kohtuullisessa ajassa kirjattava asiaankuuluvien tarkistettujen kasvihuonekaasupäästöjen kokonaismäärä hiilidioksidiekvivalenttitonneina kunkin jäsenvaltion ja velvoitekauden vuoden osalta jäsenvaltion ESR-velvoitetilille.

2. Keskusvalvojan on kirjattava myös kaikkien jäsenvaltioiden asiaankuuluvien tarkistettujen kasvihuonekaasupäästöjen yhteismäärä kyseisen vuoden osalta EU:n AEA:iden ESR-kokonaismäärätilille.

59 e artikla

ESR-velvoitetilin saldon laskeminen

1. Kirjattuaan asiaankuuluvat kasvihuonekaasujen päästötiedot 59 d artiklan mukaisesti keskusvalvojan on varmistettava, että unionin rekisteri laskee asianomaisen ESR-velvoitetilin saldon vähentämällä kyseisellä tilillä olevien hiilidioksidiekvivalenttitonneina ilmaistujen tarkistettujen kasvihuonekaasupäästöjen kokonaismäärän kaikkien samalla ESR-velvoitetilillä olevien AEA:iden määrästä.

2. Keskusvalvojan on varmistettava, että kunkin ESR-velvoitetilin saldo on näkyvillä unionin rekisterissä.

59 f artikla

Velvoitetilannetta kuvaavien lukujen määrittäminen

1. Keskusvalvojan on varmistettava, että kuuden kuukauden kuluttua siitä, kun asiaankuuluvat kasvihuonekaasujen päästötiedot on kirjattu vuosien 2025 ja 2030 osalta tämän asetuksen 59 d artiklan mukaisesti, unionin rekisteri määrittää kunkin ESR-velvoitetilin velvoitetilannetta kuvaavan luvun vuosille 2021 ja 2026 vähentämällä kaikkien AEA:iden, direktiivin 2003/87/EY 24 a artiklan mukaisten hyvitysten ja maankäyttöyksiköiden (LMU) yhteismäärästä samalla ESR-velvoitetilillä olevien hiilidioksidiekvivalenttitonneina ilmaistujen tarkistettujen kasvihuonekaasupäästöjen kokonaismäärän.

2. Keskusvalvojan on varmistettava, että unionin rekisteri määrittää kunkin ESR-velvoitetilin velvoitetilannetta kuvaavan luvun jokaiselle vuodelle aikaväleillä 2022–2025 ja 2027–2030 vähentämällä kaikkien AEA:iden, direktiivin 2003/87/EY 24 a artiklan mukaisten hyvitysten ja LMU:iden yhteismäärästä samalla ESR-velvoitetilillä olevien hiilidioksidiekvivalenttitonneina ilmaistujen tarkistettujen kasvihuonekaasupäästöjen kokonaismäärän päivänä, joka on yksi kuukausi sen jälkeen, kun velvoitetilannetta kuvaava luku on määritetty edellisen vuoden osalta.

Keskusvalvojan on varmistettava, että unionin rekisteri kirjaa kunkin ESR-velvoitetilin velvoitetilannetta kuvaavan luvun.

59 g artikla

Asetuksen (EU) 2018/842 9 artiklan 1 kohdan a ja b alakohdan soveltaminen

1. Jos 59 f artiklan mukaisesti määritetty velvoitetilannetta kuvaava luku on negatiivinen, keskusvalvojan on varmistettava, että unionin rekisteri siirtää hiilidioksidiekvivalenttitonneina ilmaistujen tarkistettujen kasvihuonekaasupäästöjen ylimäärän kerrottuna asetuksen (EU) 2018/842/EY 9 artiklan 1 kohdan a alakohdassa yksilöidyllä kertoimella 1,08 kyseistä vuotta koskevalta jäsenvaltion ESR-velvoitetililtä sen seuraavaa vuotta koskevalle ESR-velvoitetilille.

2. Samaan aikaan keskusvalvojan on jäädytettävä kyseessä olevan jäsenvaltion jäljellä olevia velvoitekauden vuosia vastaavat ESR-velvoitetilit.

3. Keskusvalvojan on vaihdettava ESR-velvoitetilin tila jäädytetystä avoimeksi kaikkien velvoitekauden jäljellä olevien vuosien osalta alkaen vuodesta, jonka 59 f artiklan mukaisesti määritetty velvoitetilannetta kuvaava luku on nolla tai positiivinen.

59 h artikla

Asetuksen (EU) 2018/842 6 artiklassa säädetyn joustomahdollisuuden hyödyntäminen

Keskusvalvojan on varmistettava, että unionin rekisteri siirtää jäsenvaltion pyynnöstä AEA:t EU:n liitteen II mukaiselta AEA-kokonaismäärätililtä jäsenvaltion velvoitekauden kyseisen vuoden ESR-velvoitetilille. Siirtoa ei saa suorittaa seuraavissa tapauksissa:

a) jäsenvaltio esittää pyyntönsä ennen kuin ESR-velvoitetilin saldo on laskettu tai sen jälkeen, kun kyseisen vuoden velvoitetilannetta kuvaava luku on jo määritetty;

b) pyynnön esittänyttä jäsenvaltiota ei ole mainittu asetuksen (EU) 2018/842 liitteessä II;

c) pyydetty määrä ylittää jäsenvaltion käytettävissä olevan asetuksen (EU) 2018/842 liitteen II mukaisen summan jäljellä olevan kokonaissaldon asetuksen (EU) 2018/842 4 artiklan 3 ja 4 kohdan nojalla annettujen päätösten mukaisesti ja ottaen huomioon tämän summan mahdollisen alaspäin tarkistuksen kyseisen asetuksen 6 artiklan 3 kohdan toisen alakohdan mukaisesti;

d) pyydetty määrä ylittää kyseisen vuoden liikapäästöjen määrän, jonka laskennassa otetaan huomioon kyseisen jäsenvaltion ESR-velvoitetililtä tuona vuonna sen LULUCF-velvoitetilille 59 x artiklan 3 kohdan tai 59 za artiklan 2 kohdan mukaisesti siirrettyjen AEA:iden määrä.

59 i artikla

AEA:iden lainaaminen

Keskusvalvojan on varmistettava, että unionin rekisteri siirtää jäsenvaltion pyynnöstä AEA:t jäsenvaltion asianomaisen velvoitekauden kyseisen vuoden ESR-velvoitetilille sen velvoitekauden seuraavaa vuotta koskevalta ESR-velvoitetililtä. Siirtoa ei saa suorittaa seuraavissa tapauksissa:

a) jäsenvaltio esittää pyyntönsä ennen kuin ESR-velvoitetilin saldo on laskettu tai sen jälkeen, kun kyseisen vuoden velvoitetilannetta kuvaava luku on jo määritetty;

b) pyydetty määrä ylittää 10 prosenttia asetuksen (EU) 2018/842 4 artiklan 3 kohdan ja 10 artiklan mukaisesti määritellystä seuraavan vuoden vuotuisesta päästökiintiöstä vuosien 2021–2025 osalta ja viisi prosenttia asetuksen (EU) 2018/842 4 artiklan 3 kohdan ja 10 artiklan mukaisesti määritellystä seuraavan vuoden vuotuisesta päästökiintiöstä vuosien 2026–2029 osalta.

59 j artikla

AEA:iden tallettaminen

Keskusvalvojan on varmistettava, että unionin rekisteri siirtää jäsenvaltion pyynnöstä AEA:t jäsenvaltion asianomaisen velvoitekauden kyseisen vuoden ESR-velvoitetililtä sen velvoitekauden minkä tahansa tulevan vuoden ESR-velvoitetilille. Siirtoa ei saa suorittaa seuraavissa tapauksissa:

a) jäsenvaltio esittää pyyntönsä ennen kuin ESR-velvoitetilin saldo on laskettu kyseisen vuoden osalta;

b) pyydetty määrä vuoden 2021 osalta ylittää tilin positiivisen saldon, joka on laskettu 59 e artiklan mukaisesti;

c) pyydetty määrä vuosien 2022–2029 osalta ylittää tilin positiivisen saldon, joka on laskettu tämän asetuksen 59 e artiklan mukaisesti, tai 30 prosenttia asetuksen (EU) 2018/842 4 artiklan 3 kohdan ja 10 artiklan mukaisesti määritetyistä jäsenvaltion kyseiseen vuoteen mennessä kertyneistä vuotuisista päästökiintiöistä;

d) siirron vireille panevan ESR-velvoitetilin tila ei mahdollista siirtoa.

59 k artikla

LMU-yksiköiden hyödyntäminen

Keskusvalvojan on varmistettava, että unionin rekisteri siirtää jäsenvaltion pyynnöstä LMU-yksiköt jäsenvaltion LULUCF-velvoitetililtä saman jäsenvaltion ESR-velvoitetilille. Siirtoa ei saa suorittaa seuraavissa tapauksissa:

a) pyydetty määrä ylittää 59 x artiklan mukaisen ESR-velvoitetilille siirrettävissä olevien LMU:iden käytettävissä olevan tai jäljellä olevan määrän;

b) pyydetty määrä ylittää asetuksen (EU) 2018/842 liitteen III perusteella käytettävissä olevan tai jäljellä olevan määrän;

c) pyydetty määrä ylittää kyseisen vuoden päästöjen määrän vähennettynä kyseisen vuoden osalta asetuksen (EU) 2018/842 10 artiklan 2 kohdassa ja mainitun asetuksen 4 artiklan 3 kohdan ja 10 artiklan nojalla annetuissa päätöksissä vahvistetulla AEA:iden määrällä sekä aiemmilta vuosilta kuluvalle tai jollekin seuraavalle vuodelle tämän asetuksen 59 j artiklan mukaisesti talletettujen AEA:iden yhteismäärällä;

d) kyseinen jäsenvaltio ei ole toimittanut asetuksen 525/2013 7 artiklan 1 kohdan toisen alakohdan mukaista raporttiaan siitä, miten se aikoo hyödyntää asetuksen (EU) 2018/842 7 artiklassa määriteltyä joustomahdollisuutta;

e) kyseinen jäsenvaltio ei ole noudattanut asetusta (EU) 2018/841;

f) siirto pannaan vireille ennen kuin kyseisen jäsenvaltion LULUCF-velvoitetilin saldo on laskettu tai sen jälkeen, kun kyseisen velvoitekauden velvoitetilannetta kuvaava luku on määritetty 59 u ja 59 za artiklan mukaisesti;

g) siirto pannaan vireille ennen kuin kyseisen jäsenvaltion ESR-velvoitetilin saldo on laskettu tai sen jälkeen, kun kyseisen vuoden velvoitetilannetta kuvaava luku on jo määritetty.

59 l artikla

Jäsenvaltion vuosittaisen päästökiintiön ennakkosiirrot

Keskusvalvojan on varmistettava, että unionin rekisteri siirtää jäsenvaltion pyynnöstä AEA:t asianomaisen jäsenvaltion kyseessä olevan vuoden ESR-velvoitetililtä toisen jäsenvaltion ESR-velvoitetilille. Siirtoa ei saa suorittaa seuraavissa tapauksissa:

a) pyydetty määrä vuosien 2021–2025 osalta on suurempi kuin viisi prosenttia siirron vireille panevan jäsenvaltion asetuksen (EU) 2018/842 4 artiklan 3 kohdan ja 10 artiklan nojalla määritetystä kyseisen vuoden vuotuisesta päästökiintiöstä tai jäljellä olevasta käytettävissä olevasta määrästä;

b) pyydetty määrä vuosien 2026–2030 osalta on suurempi kuin kymmenen prosenttia siirron vireille panevan jäsenvaltion asetuksen (EU) 2018/842 4 artiklan 3 kohdan ja 10 artiklan nojalla määritetystä kyseisen vuoden vuotuisesta päästökiintiöstä tai jäljellä olevasta käytettävissä olevasta määrästä;

c) jäsenvaltio on pyytänyt siirtoa kyseessä olevaa vuotta edeltävän vuoden ESR-velvoitetilille;

d) siirron vireille panevan ESR-velvoitetilin tila ei mahdollista siirtoa.

59 m artikla

ESR-velvoitetilin saldon laskemisen jälkeen tehtävät siirrot

Keskusvalvojan on varmistettava, että unionin rekisteri siirtää jäsenvaltion pyynnöstä AEA:t asianomaisen jäsenvaltion kyseessä olevan vuoden ESR-velvoitetililtä toisen jäsenvaltion ESR-velvoitetilille. Siirtoa ei saa suorittaa seuraavissa tapauksissa:

a) jäsenvaltio esittää pyyntönsä ennen kuin tilin saldo on laskettu 59 e artiklan mukaisesti;

b) pyydetty määrä ylittää tilin positiivisen saldon, joka on laskettu 59 e artiklan mukaisesti, tai tilillä jäljellä olevan määrän;

c) siirron vireille panevan ESR-velvoitetilin tila ei mahdollista siirtoa.

59 n artikla

Turvavaranto

Kirjattuaan asiaankuuluvat kasvihuonekaasujen päästötiedot tämän asetuksen 59 e artiklan mukaisesti vuoden 2030 osalta keskusvalvojan on luotava EU:n ESR-turvavarantotilille uusia AEA:ita, joiden määrä vastaa seuraavien erotusta: 70 prosenttia kaikkien jäsenvaltioiden asetuksen (EU) 2018/842 4 artiklan 3 kohdan mukaisesti annetussa päätöksessä ilmoitetulla tavalla määriteltyjen vuoden 2005 tarkistettujen päästöjen yhteismäärästä, ja kaikkien jäsenvaltioiden asiaankuuluvien tarkistettujen kasvihuonekaasujen päästötietojen yhteismäärä vuonna 2030. Tämän määrän on oltava 0–105 miljoonaa AEA:ta.

59 o artikla

Turvavarannon ensimmäinen jakokierros

1. Keskusvalvojan on varmistettava, että unionin rekisteri siirtää jäsenvaltion pyynnöstä AEA:t EU:n ESR-turvavarantotililtä asianomaisen jäsenvaltion ESR-velvoitetilille jäsenvaltion pyytämien ajanjaksoon 2026–2030 sisältyvien vuosien osalta. Siirtoja ei saa suorittaa seuraavissa tapauksissa: a) pyyntö koskee ESR-velvoitetiliä jonkin muun vuoden kuin vuosien 2026–2030 osalta; b) jäsenvaltio esittää pyyntönsä ennen kuin vuoden 2030 saldo on laskettu; c) jäsenvaltio esittää pyyntönsä alle kuusi viikkoa ennen kuin ESR-velvoitetilin velvoitetilannetta kuvaava luku on määritetty vuoden 2026 osalta; d) pyynnön esittänyt jäsenvaltio ei ole mukana asetuksen (EU) 2018/842 11 artiklan 5 kohdan nojalla julkaistussa päätöksessä olevassa luettelossa; e) pyydetty summa on suurempi kuin 20 prosenttia kyseisen jäsenvaltion kokonaisylityksestä kaudella 2013–2020 sellaisena kuin se on määritetty asetuksen (EU) 2018/842 11 artiklan 5 kohdan nojalla julkaistussa päätöksessä tai kokonaismäärästä tämän artiklan 3 kohdan mukaisesti tehdyn vähennyksen jälkeen, taikka jäljellä oleva käytettävissä oleva määrä; f) toisille jäsenvaltioille 59 l ja 59 m artiklan nojalla myytyjen AEA:iden määrä ylittää toisilta jäsenvaltioilta 59 l ja 59 m artiklan nojalla saatujen AEA:iden määrän; g) pyydetty määrä ylittää kyseisen vuoden liikapäästöjen määrän, kun otetaan huomioon seuraavat: i) kyseisen vuoden AEA:iden määrä sellaisena kuin se on määritelty asetuksen (EU) 2018/842 4 artiklan 3 kohdan ja 10 artiklan nojalla annetuissa päätöksissä; ii) kyseisenä vuonna 59 l ja 59 m artiklan mukaisesti ESR-velvoitetilille saatujen tai siltä myytyjen AEA:iden määrä; iii) aiemmilta vuosilta kuluvalle tai jollekin seuraavalle vuodelle 59 j artiklan mukaisesti talletettujen AEA:iden kokonaismäärä; iv) kyseiselle vuodelle 59 i artiklan nojalla lainattavaksi sallittujen AEA:iden kokonaismäärä; v) ESR-velvoitetilille 59 x artiklan mukaisesti siirrettävissä olevien LMU:iden määrä tai 59 m artiklan mukainen jäljellä oleva määrä.

2. Kuusi viikkoa ennen vuotta 2026 koskevan velvoitetilannetta kuvaavan luvun määrittämistä keskusvalvojan on varmistettava, että unionin rekisteri laskee ja esittää kaikkien jäsenvaltioiden 1 kohdan nojalla pyytämien AEA:iden kokonaismäärän.

3. Jos 2 kohdassa tarkoitettu määrä ylittää EU:n ESR-turvavarantotilillä olevien AEA:iden kokonaismäärän, keskusvalvojan on varmistettava, että unionin rekisteri suorittaa kunkin jäsenvaltion pyytämien yksittäisten määrien siirrot suhteutetusti vähennettynä.

4. Keskusvalvojan on varmistettava, että unionin rekisteri laskee suhteutetusti vähennetyn määrän kertomalla pyydetyn määrän suhdeluvulla, joka saadaan vertaamalla EU:n ESR-turvavarantotilillä olevien AEA:iden kokonaismäärää kaikkien jäsenvaltioiden 1 kohdan nojalla pyytämään kokonaismäärään.

59 p artikla

Turvavarannon toinen jakokierros

1. Jos 59 o artiklan 2 kohdassa tarkoitettu määrä alittaa EU:n ESR-turvavarantotilillä olevien AEA:iden kokonaismäärän, keskusvalvojan on varmistettava, että unionin rekisteri sallii jäsenvaltioiden tekemät lisäpyynnöt seuraavien ehtojen vallitessa: a) jäsenvaltion pyyntö esitetään aikaisintaan kuusi viikkoa, mutta viimeistään kolme viikkoa ennen vuotta 2026 koskevan velvoitetilannetta kuvaavan luvun määrittämistä; b) pyynnön esittänyt jäsenvaltio on mukana asetuksen (EU) 2018/842 11 artiklan 5 kohdan nojalla julkaistussa päätöksessä olevassa luettelossa; c) toisille jäsenvaltioille 59 l ja 59 m artiklan nojalla myytyjen AEA:iden määrä ei ylitä toisilta jäsenvaltioilta 59 l ja 59 m artiklan nojalla saatujen AEA:iden määrää; d) siirretty määrä ei ylitä kyseisen vuoden liikapäästöjen määrää, kun huomioon otetaan kaikki 59 o artiklan 1 kohdan g alakohdassa luetellut määrät sekä 59 a artiklan mukaisesti saatu AEA:iden määrä.

2. Jos kaikkien ehdot täyttävien pyyntöjen yhteismäärä ylittää jäljellä olevan kokonaismäärän, keskusvalvojan on varmistettava, että unionin rekisteri laskee jokaista ehdot täyttävää pyyntöä kohti siirrettävän summan kertomalla EU:n ESR-turvavarantotilillä olevien AEA:iden jäljellä olevan kokonaismäärän suhdeluvulla, joka saadaan vertaamalla kyseisen pyynnön määrää kaikkien 1 kohdassa säädetyt edellytykset täyttävien pyyntöjen yhteismäärään.

59 q artikla

Mukautukset

1. Jos tämän asetuksen 59 a artiklassa yksilöityyn yhteismäärään tehdään asetuksen (EU) 2018/842 10 artiklan nojalla mukautuksia tai mitä tahansa muita muutoksia, jotka suurentaisivat jäsenvaltion vuotuista päästökiintiötä velvoitekauden aikana, keskusvalvojan on luotava vastaava määrä AEA:ita EU:n